(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΖ΄

Παρασκευή 5 Αυγούστου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί "Ποινικής ευθύνης των Υπουργών", όπως ισχύει, στις 4/8/2016:  
 i) Ποινική δικογραφία που αφορά στον τέως Πρωθυπουργό κ. Κωνσταντίνο Καραμανλή και στον τέως Υπουργό Υγείας κ. Δημήτρη Αβραμόπουλο, σελ.   
 ii) Ποινική δικογραφία που αφορά στον Πρωθυπουργό κ. Αλέξη Τσίπρα και στον πρώην Υπουργό Οικονομικών κ. Ιωάννη Βαρουφάκη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάκληση της απόφασης για συρρίκνωση των Επαγγελματικών Σχολών (ΕΠΑ.Σ.) Μυτιλήνης, σελ.   
 β) Προς τον Υπουργό Οικονομίας, Ανάπτυξης και Τουρισμού, σχετικά με το μέλλον της Ελληνικής Βιομηχανίας Ζάχαρης (ΕΒΖ), σελ.   
 γ) Προς τον Υπουργό Εσωτερικών και Διοικητικής Ανασυγκρότησης:  
 i. σχετικά με την καθυστέρηση στην αποδέσμευση κονδυλίων για την πρόληψη των πυρκαγιών, σελ.   
 ii. σχετικά με την μακροχρόνια καθυστέρηση στην ενεργοποίηση διαδικασίας επιβολής και είσπραξης υπέρ των όμορων Δήμων, δημοτικού φόρου, που επιβαρύνει την εταιρεία Αεροδρομίου Ελ. Βενιζέλος, σελ.   
 iii. σχετικά με την άμεση έκδοση Κοινής Υπουργικής Απόφασης για την κήρυξη των πληγεισών περιοχών της Αρκαδίας σε κατάσταση έκτακτης ανάγκης, σελ.   
 iv. σχετικά με τις "εγκληματικές και τρομοκρατικές οργανώσεις που δρουν ανενόχλητες στο κεντρικότερο σημείο της πρωτεύουσας", σελ.   
 v. σχετικά με την τοποθέτηση της κυρίας Τσουκαλά στη θέση της Αντιπροέδρου του Κέντρου Μελετών Ασφαλείας, σελ.   
 vi. σχετικά με το σύστημα προστασίας του Σέιχ Σου, σελ.

ΠΡΟΕΔΡΕΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
  
Β. Συζήτηση επικαίρων ερωτήσεων:  
ΑΝΤΩΝΟΠΟΥΛΟΥ Ο. , σελ.  
ΒΑΓΙΩΝΑΣ Γ. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΠΑΛΑΦΑΣ Ι. , σελ.  
ΠΑΝΑΓΙΩΤΑΡΟΣ Η. , σελ.  
ΣΑΡΙΔΗΣ Ι. , σελ.  
ΤΑΣΣΟΣ Σ. , σελ.  
ΤΖΑΚΡΗ Θ. , σελ.  
ΤΟΣΚΑΣ Ν. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΖ΄

Παρασκευή 5 Αυγούστου 2016

Αθήνα, σήμερα στις 5 Αυγούστου 2016, ημέρα Παρασκευή και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-8-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΣΤ΄ συνεδριάσεώς του, της Πέμπτης 4 Αυγούστου 2016, σε ό,τι αφορά στην ψήφιση στο σύνολο των σχεδίων νόμων: α) «Ανάθεση και εκτέλεση συμβάσεων παραχώρησης - Εναρμόνιση με την Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2014 σχετικά με την ανάθεση συμβάσεων παραχώρησης (ΕΕ L 94/1/28.3.2014) και άλλες διατάξεις».

β) «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για τον νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις».)

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 4-8-2016:

i) Ποινική δικογραφία που αφορά στον τέως Πρωθυπουργό κ. Κωνσταντίνο Καραμανλή και στον τέως Υπουργό Υγείας κ. Δημήτριο Αβραμόπουλο.

ii) Ποινική δικογραφία που αφορά στον Πρωθυπουργό κ. Αλέξη Τσίπρα και στον πρώην Υπουργό Οικονομικών κ. Ιωάννη Βαρουφάκη.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν οχτώ ερωτήσεις.

Θα ανακοινώσω, όμως, πρώτα ποιες ερωτήσεις δεν θα συζητηθούν.

Η τρίτη με αριθμό 1141/18-7-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις υπερβολικές χρεώσεις των Τραπεζών, για τις ηλεκτρονικές διατραπεζικές συναλλαγές, δεν θα συζητηθεί λόγω ανειλημμένων υποχρεώσεων του κ. Τσακαλώτου.

Η δεύτερη με αριθμό 1142/18-7-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με τον τερματισμό του άδικου αποκλεισμού από την εργασία των υπαλλήλων της υπό εκκαθάριση Συνεταιριστικής Ευβοϊκής Τράπεζας, δεν θα συζητηθεί λόγω ανειλημμένων υποχρεώσεων του κ. Τσακαλώτου.

Η τρίτη με αριθμό 1150/18-7-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, επίσης δεν θα συζητηθεί λόγω ανειλημμένων υποχρεώσεων του κ. Τσακαλώτου.

Η όγδοη με αριθμό 961/7-6-2016 επίκαιρη ερώτηση δεύτερου κύκλου

του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων («ΕΛΒΟ ΑΒΕ»), δεν θα συζητηθεί λόγω ανειλημμένων υποχρεώσεων του κ. Τσακαλώτου.

Επίσης, η ένατη με αριθμό 1042/24-6-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών, σχετικά με τον εξωδικαστικό συμβιβασμό του ελληνικού δημοσίου με τη «SIEMENS», δεν θα συζητηθεί λόγω ανειλημμένων υποχρεώσεων του κ. Τσακαλώτου.

Η με αριθμό 4375/304/31-3-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με το οικονομικό μέγεθος της σύμβασης με τον Κιμ Γκλεν, επίσης δεν θα συζητηθεί λόγω ανειλημμένων υποχρεώσεων του κ. Τσακαλώτου.

Προσέξτε την ημερομηνία, 31-3-2016. Η ερώτηση αυτή αφορά το εξής: Να έρθει στη Βουλή το συμβόλαιο, που έχει υπογράψει η ελληνική Κυβέρνηση με τον περιβόητο Κιμ Γκλεν, για να δούμε τελικά πόσα είναι τα χρήματα που παίρνει ο κ. Κιμ Γκλεν. Έξι μήνες τώρα ο κ. Τσακαλώτος δεν φέρνει ούτε τη σύμβαση ούτε προσέρχεται για να μου απαντήσει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ περιμένω τέσσερις μήνες, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Θα το σπάσετε και εσείς το ρεκόρ, κύριε συνάδελφε. Μην ανησυχείτε.

Επίσης, η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών σχετικά με την αποζημίωση των μεριδιούχων συνεταιριστικών τραπεζών, δεν θα συζητηθεί λόγω ανειλημμένων υποχρεώσεων του κ. Τσακαλώτου.

Η δεύτερη με αριθμό 1137/12-7-2016 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με το «δείπνο που παρέθεσε στην Ελλάδα ο γιός του πρωθυπουργού της Τουρκίας με λαθρομετανάστες και πρόσφυγες μουσουλμανικού θρησκεύματος», δεν θα συζητηθεί λόγω κωλύματος του Υπουργού Εξωτερικών κ. Νικολάου Κοτζιά, ο οποίος θα βρίσκεται εκτός Αθηνών.

Η έβδομη με αριθμό 1097/6-7-2016 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την «ανυπαρξία πολιτικής στην προάσπιση της υγείας των πολιτών», δεν θα συζητηθεί λόγω έκτακτου προσωπικού κωλύματος του Υπουργού Υγείας κ. Ανδρέα Ξανθού.

Επίσης, η με αριθμό 5701/27-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τον σχεδιασμό για την έναρξη λειτουργίας του πολυδύναμου ιατρείου Τυμπακίου –Ηρακλείου Κρήτης, δεν θα συζητηθεί λόγω έκτακτου προσωπικού κωλύματος του Υπουργού Υγείας κ. Ανδρέα Ξανθού.

Τέλος, η με αριθμό 5916/6-6-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εξωτερικών, σχετικά με τις διμερείς σχέσεις με το Ιράν, δεν θα συζητηθεί λόγω κωλύματος του ερωτώντος Βουλευτή.

Θα συζητηθεί τώρα η τέταρτη με αριθμό 1160/19-7-2016 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάκληση της απόφασης για συρρίκνωση των Επαγγελματικών Σχολών (ΕΠΑΣ) Μυτιλήνης.

Θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κυρία Υπουργέ, στη Μυτιλήνη λειτουργούσαν μέχρι σήμερα επαγγελματικές σχολές, καλύπτοντας όχι μόνο τη Λέσβο αλλά και τα άλλα νησιά του βορειοανατολικού Αιγαίου, όπως τη Λήμνο, τη Σάμο, τη Χίο, οι οποίες είχαν εννέα ειδικότητες. Τις ξέρετε. Δεν χρειάζεται να τις απαριθμήσω.

Πρόσφατα η Διοικήτρια του ΟΑΕΔ κ. Καραμεσίνη είχε επισκεφθεί τη Μυτιλήνη και διαβεβαίωσε ότι η σχολή όχι μόνο θα πρέπει να συνεχίσει να λειτουργεί, γιατί είναι πρότυπη, αλλά και να αναβαθμιστεί.

Τώρα, αντίθετα, μαθαίνουμε ότι για το έτος 2016-2017 από τις εννέα ειδικότητες που υπήρχαν, πάμε στις τέσσερις, δηλαδή, περικόπτονται πέντε.

Είναι προφανές ότι αν αυτό ισχύσει, οδηγούμαστε σε τεράστια συρρίκνωση μιας από τις μεγαλύτερες επαγγελματικές σχολές της χώρας και μάλιστα στην ακριτική Λέσβο, η οποία μέχρι σήμερα κάλυπτε, όπως είπαμε, εννιά ειδικότητες με τριακόσιους περίπου μαθητές από πολλά μέρη της Ελλάδας. Αυτήν είναι μια εξαιρετικά αρνητική εξέλιξη και αν δεν ακυρωθεί, θα έχει μια σειρά αρνητικές επιπτώσεις, όπως μείωση των μαθητών που εκτός από τη Λέσβο έρχονται να φοιτήσουν στις ΕΠΑΣ Μυτιλήνης και από άλλα μέρη της Ελλάδας, ειδικότερα από τα άλλα νησιά, όπως προανάφερα, εξασφαλίζοντας μια χρήσιμη ειδικότητα, που θα τους επιτρέψει να ζήσουν. Πρόκειται για μείωση των μαθητών που θα κάνουν την πρακτική τους στο δημόσιο, στη ΔΕΥΑΔ, στο νοσοκομείο, στον Δήμο Λέσβου, στην Περιφέρεια Βορείου Αιγαίου, στον ελληνικό Στρατό, αλλά και στον ιδιωτικό τομέα, καλύπτοντας βασικές ανάγκες.

Επίσης, θα έχει ως συνέπεια τη μείωση των θέσεων εργασίας του ωρομίσθιου εκπαιδευτικού προσωπικού -στο σημείο αυτό, θα ήθελα να τονίσω ότι εμείς δεν θέλουμε να έχουμε ωρομίσθιους αλλά μόνιμους εκπαιδευτικούς- το οποίο εκτός από το εκπαιδευτικό έργο επιτελεί και διοικητική υποστήριξη, δεδομένης της μείωσης του μόνιμου διοικητικού προσωπικού και της αδυναμίας έγκαιρης ολοκλήρωσης εργασιών απαραίτητων για την εύρυθμη λειτουργία της σχολής.

Ακόμα, τη μη αξιοποίηση της υπάρχουσας υλικοτεχνικής υποδομής μεγάλης αξίας για την επαγγελματική κατάρτιση-μόρφωση νέων παιδιών και άλλα.

Με βάση τα παραπάνω και δεδομένου ότι η ΕΠΑΣ Μυτιλήνης είναι η μοναδική στην Περιφέρεια Βορείου Αιγαίου και εξυπηρετεί τα δέκα ακριτικά νησιά της, σας ρωτάμε, κυρία Υπουργέ, αν θα ανακαλέσετε την απόφαση συρρίκνωσης των ΕΠΑΣ Μυτιλήνης, που είναι, τουλάχιστον, άδικη και καταδικάζει σε ακόμα μεγαλύτερη απομόνωση τους νέους που ζουν ακόμη στα ακριτικά νησιά μας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Τάσσο, όσον αφορά την ερώτησή σας για την ΕΠΑΣ Μυτιλήνης, θέλουμε να σας ενημερώσουμε ότι δεν υπάρχει απόφαση συρρίκνωσης της ΕΠΑΣ Λέσβου, διότι οι ειδικότητες που θα λειτουργήσουν φέτος σε έντεκα τμήματα είναι οχτώ, όσες, δηλαδή, ήταν και το σχολικό έτος 2015-2016. Οι ειδικότητες, δηλαδή, δεν ήταν εννέα, αλλά οχτώ.

Ειδικότερα, υπάρχουν πέντε ειδικότητες οι οποίες αφορούν το πρώτο έτος, εκ των οποίων οι τρεις αφορούν και ειδικότητες στο δεύτερο έτος. Άρα, στο σύνολό τους έχουμε πέντε -τρεις, οι οποίες καλύπτουν τις ίδιες ειδικότητες με το πρώτο έτος- συν τρεις επιπλέον. Άρα, πέντε και τρεις, σύνολο οκτώ καθαρά ειδικότητες.

Οι μοναδικές ειδικότητες –συγκρίνοντας με τα προηγούμενα δύο χρόνια- οι οποίες δεν θα λειτουργήσουν είναι της κομμωτικής τέχνης –και θα εξηγήσω γιατί- και των υπαλλήλων οικονομικών καθηκόντων.

Όπως γνωρίζετε, οι ειδικότητες δεν διατηρούνται σταθερές από χρόνο σε χρόνο. Κάθε χρόνο μεταβάλλονται ανάλογα με τις πραγματικές ανάγκες που προκύπτουν στην περιοχή. Εξαρτώνται δε και αποφασίζονται με βάση τις διαβουλεύσεις της ΕΠΑΣ με τους τοπικούς παράγοντες, πριν την υποβολή των προτάσεων για τις ειδικότητες.

Επίσης, με βάση τις προσφερόμενες θέσεις πρακτικής, το οποίο είναι πάρα πολύ σημαντικό, όπως γνωρίζουμε, στις επιχειρήσεις του ιδιωτικού και δημοσίου τομέα.

Τρίτον, αποφασίζονται λαμβάνοντας σαν βάση την πορεία της μαθητείας του προηγούμενου έτους. Για παράδειγμα, στο προηγούμενο έτος αναφέρθηκα στην κομμωτική τέχνη. Όσον αφορά, λοιπόν, αυτήν την ειδικότητα, δεν λειτούργησε ούτε η τάξη Α΄ ούτε η τάξη Β΄, γιατί είχαν μηδενικές εγγραφές. Επομένως, όταν αυτό υπάρχει για δύο συνεχόμενα χρόνια, αυτή η ειδικότητα φυσικά δεν θα δίδεται.

Επισημαίνω, επίσης, ότι από όσους εγγράφηκαν στην σχολή, τα μαθήματα παρακολούθησε πέρυσι το 60%-80%. Φτάνουμε, δηλαδή, σε εκατόν ογδόντα έναν φοιτητές από τους τριακόσιους που θα ήθελαν να γραφτούν πρωταρχικά. Όμως, τελικά παρακολούθησαν εκατόν ογδόντα ένας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Κύριε Πρόεδρε, ολοκληρώνω σε ένα λεπτό.

Ολοκληρώνοντας, θα ήθελα να πω ότι πέρα από τις ΕΠΑΣ μαθητείας του ΟΑΕΔ, όπως γνωρίζουμε, στη Μυτιλήνη προσφέρεται εκπαίδευση μεγαλύτερης χρονικής διάρκειας στις ΕΠΑΛ, στις οποίες μπορούν να έχουν πρόσβαση όσοι θέλουν να έχουν επαγγελματική κατάρτιση.

Επίσης και επειδή αναφερθήκατε και σε αυτό, όσον αφορά το αν υπάρχει μείωση προσωπικού ή όχι, δεν θα μπορούσαμε να το ξέρουμε αυτήν τη στιγμή, γιατί δεν έχουν ολοκληρωθεί οι διαδικασίες. Αυτό θα το ξέρουμε στα τέλη Αυγούστου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Κυρία Υπουργέ, πρώτον, θα ήθελα να σας πω ότι υπάρχει μείωση. Μάλιστα, έχω μπροστά μου τον κατάλογο, που αναφέρει ότι υπάρχουν εννέα ειδικότητες. Όμως, εσείς μου είπατε για οχτώ. Αυτός ο κατάλογος προέρχεται από το ΕΠΑΣ Μυτιλήνης.

Στο σημείο αυτό, θα ήθελα να σας απαριθμήσω τις ειδικότητες: Αρτοποιίας-Ζαχαροπλαστικής, Τεχνιτών Ηλεκτρολογικών Εργασιών, Τεχνικών Θερμικών και Υδραυλικών Εγκαταστάσεων, Κομμωτικής Τέχνης, Μαγειρικής Τέχνης, Τεχνιτών Μηχανικών και Συστημάτων Αυτοκινήτου, Ξενοδοχειακών Επιχειρήσεων, Υπαλλήλων Οικονομικών Καθηκόντων και Τεχνιτών Υποστήριξης Συστημάτων Ηλεκτρονικών Υπολογιστών. Σύνολο, εννέα.

Και τώρα λέτε ότι θα είναι οχτώ μείον άλλες δύο, της κομμωτικής τέχνης και των υπαλλήλων οικονομικών καθηκόντων. Επομένως, ουσιαστικά πάμε στις έξι, με βάση αυτά, που έχω μπροστά μου. Άρα, υπάρχει μείωση ειδικοτήτων. Αυτό είναι το ένα ζήτημα.

Το άλλο ζήτημα, βέβαια, είναι το γενικότερο θέμα τού πώς αντιμετωπίζεται η Παιδεία, η εκπαίδευση και η κατάρτιση στη χώρα μας και μέσα σε ποιο πλαίσιο είναι ενταγμένη. Είναι ενταγμένη στο πλαίσιο της αγοράς, που σημαίνει τι; Ότι για τις ανάγκες της αγοράς αφ’ ενός μεν με την εκπαίδευση και την Παιδεία γενικότερα προωθείται η κυρίαρχη ιδεολογία της τάξης, που βρίσκεται στην εξουσία και αφ’ ετέρου υπηρετούνται και τα οικονομικά συμφέροντα της κυρίαρχης τάξης, που δεν είναι άλλα από το κέρδος.

Επομένως, τι κάνετε και στο θέμα της Παιδείας; Αφ’ ενός μεν, στη λογική της συρρίκνωσης των δαπανών και της μείωσης των δαπανών για αυτούς τους σκοπούς, ενοποιείτε τμήματα και σχολές, μειώνετε το εκπαιδευτικό προσωπικό, προωθείτε τις ελαστικές σχέσεις εργασίας και αφ’ ετέρου δίνετε αυτό το πεδίο στους ιδιώτες, γιατί είναι ένα άλλο πεδίο κερδοφορίας για αυτούς.

Για εμάς, λοιπόν, είναι κυρίαρχο να μην υπάρξει καμμιά μείωση ειδικοτήτων στις σημερινές συνθήκες και βέβαια, όπως σας είπα και προηγουμένως, επειδή γνωρίζουμε ότι αυτά είναι «μπαλώματα». Επίσης, βάζουν και το θέμα της μονιμότητας αυτών που συμμετέχουν στη διαδικασία αυτή. Δεν είναι δυνατόν οι εκπαιδευτές και οι δάσκαλοι να είναι ωρομίσθιοι ή με συμβάσεις δύο, τριών, οκτώ μηνών –ή δεν ξέρω πόσο- δηλαδή να αντιμετωπίζονται σαν κάτι το οποίο, εν πάση περιπτώσει, εδώ στην αγορά βγαίνουμε και ό,τι μας προκύψει το παίρνουμε.

Θέλουμε, λοιπόν, συγκεκριμένα να μείνουν αυτές οι ειδικότητες -υπάρχουν ομόφωνα ψηφίσματα, τόσο από το δημοτικό συμβούλιο όσο και από την Περιφέρεια Βορείου Αιγαίου- να μην υπάρξει καμμία μείωση.

Και βέβαια, το γενικότερο πρόβλημα τού πώς είναι οργανωμένη η Παιδεία και ποιους υπηρετεί παραμένει και είναι ανοιχτό.

Εμείς αγωνιζόμαστε για μια άλλη οργάνωση της κοινωνίας, όπου η Παιδεία θα είναι ενταγμένη σε αυτό, θα υπάρχει ένα ενιαίο δωδεκάχρονο σχολείο. Και από εκεί και πέρα, τα παιδιά θα έχουν δύο επιλογές: Ή να πάνε να κάνουν μία επαγγελματική εκπαίδευση ή να πάνε στα πανεπιστήμια. Αυτά είχα να πω.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ανοίξατε πολλά θέματα και φυσικά δεν θα μπορέσω να απαντήσω, αλλά θα προσπαθήσω.

Πρώτον, να επαναλάβω ότι οι ειδικότητες δεν έχουν μειωθεί. Ήταν αυτές που αναφέρατε πέρυσι, όμως δεν λειτούργησαν γιατί δεν υπήρχαν μαθητές.

Σήμερα, λοιπόν, λέμε ότι οι ειδικότητες που προσφέρονται είναι οκτώ. Τελεία. Δεν έχουμε να πούμε κάτι παραπάνω. Είναι οκτώ ειδικότητες, δεν είναι ούτε τέσσερις, που αναφέρατε στην ερώτησή σας στην αρχή, ούτε έξι.

Δεύτερον, φέρνετε το θέμα της Παιδείας. Μιλάμε για ένα ειδικό τμήμα της Παιδείας, μιλάμε για επαγγελματική κατάρτιση, επαγγελματική εκπαίδευση. Όταν εκπαιδεύουμε πού αποβλέπουμε; Στην επαγγελματική εκπαίδευση ή κάποιος θα ιδιωτεύσει και θα ανοίξει ένα δικό του μαγαζί ή θα βρει μία θέση εργασίας σαν εργαζόμενος. Δεν πρέπει να τα συνδέουμε με την αγορά εργασίας;

Κοιτάξτε, εμείς ολοκληρώσαμε για πρώτη φορά σαν χώρα ένα σύστημα διάγνωσης της αγοράς εργασίας, χωρίς το οποίο δεν θα μπορούσαμε καν να χρησιμοποιούμε τα χρήματα ΕΣΠΑ. Οι προηγούμενες κυβερνήσεις είχαν καθυστερήσει για μία δεκαετία. Και το 2014 μάς βάλανε υποχρεωτικότητα ότι εάν δεν το τελειώσουμε, δεν θα μπορέσουμε να τα λειτουργήσουμε, πράγμα που σημαίνει ότι δεν θα μπορούσαμε να λειτουργήσουμε τίποτε από αυτά που συζητάμε σήμερα. Το ολοκληρώσαμε. Τι ολοκληρώνουμε; Λέμε: τι ζητάει η αγορά; Ακριβώς αυτό λέμε. Τι ζητάει η αγορά πάει να πει τι θέσεις εργασίας υπάρχουν.

Όταν, λοιπόν, έχουμε τόσο τεράστια ανεργία σήμερα -που έχει μειωθεί στη θητεία μας, έχει πάει στο 23,3% από εκεί που τη βρήκαμε στο 26%, αλλά είναι πολύ μικρή η απομείωση- και κάνουμε επαγγελματική εκπαίδευση, θα πρέπει να κάνουμε επαγγελματική εκπαίδευση και κατάρτιση σε τομείς, που δεν υπάρχει ζήτηση στην αγορά εργασίας; Αδυνατώ να καταλάβω τη λογική σας.

Όσο, δε, αφορά τα τεχνικά λύκεια και την επαγγελματική εκπαίδευση, όπως γνωρίζετε, έχουμε ήδη προχωρήσει, σε συνεργασία με το Υπουργείο Παιδείας, όπου θα υπάρχει ακριβώς αυτό που είχε υποσχεθεί η Κυβέρνηση ότι θα κάνει, δηλαδή, δώδεκα χρόνια φοίτησης, ακόμα και για αυτούς οι οποίοι ενδιαφέρονται να ακολουθήσουν ένα συγκεκριμένο επάγγελμα, συν ένας χρόνος ο οποίος θα είναι αργότερα, τελευταίος χρόνος σαν επαγγελματική κατάρτιση.

Επαναλαμβάνω ότι είναι μεγάλη συζήτηση, την οποία θα πρέπει να ανοίξουμε κάποια στιγμή. Διότι αδυνατώ να κατανοήσω τι εννοούμε όταν λέμε ότι δεν πρέπει να έχουμε επαγγέλματα στα οποία εκπαιδεύουμε τους νέους μας σε αντιστοιχία με τις θέσεις που υπάρχουν και με την πορεία της οικονομίας μας.

Ευχαριστώ.

**ΣΤΑΥΡΟΣ ΤΑΣΣΟΣ:** Μπορώ να κάνω ένα σχόλιο, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν υπάρχει δυνατότητα άλλου σχολίου.

Επόμενη είναι η πέμπτη με αριθμό 1143/18.7.2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου -ο οποίος ταλαιπωρήθηκε χθες στην επιτροπή, από ό,τι είδαμε-προς τον ΥπουργόΟικονομίας, Ανάπτυξης και Τουρισμού, σχετικά με το μέλλον της Ελληνικής Βιομηχανίας Ζάχαρης (ΕΒΖ).

Στην ερώτηση θα απαντήσει η Υφυπουργός Οικονομίας, Ανάπτυξης και Τουρισμού κ. Θεοδώρα Τζάκρη.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Καλημέρα, κυρία Υπουργέ.

Το ζήτημα είχε συζητηθεί και πέρσι. Θα είμαι πολύ σύντομος στην ερώτησή μου στην πρωτολογία μου για να κερδίσω χρόνο για τη δευτερολογία μου, γιατί είναι πολύ σημαντικά τα ζητήματα.

Δύο είναι τα βασικά ζητήματα που απασχολούν το ελληνικό δημόσιο σε σχέση με την Ελληνική Βιομηχανία Ζάχαρης:

Πρώτον, πέρσι τέτοια εποχή, λίγο πριν, σώσαμε την εταιρεία με τα 30 εκατομμύρια του εκκαθαριστού. Αποφασίσαμε να δώσουμε τα 30 εκατομμύρια για να πληρωθούν οι υποχρεώσεις προς το εξωτερικό, οι τευτλοπαραγωγοί. Ξέρουμε και πού πήγαν τα χρήματα. Από τότε μέχρι σήμερα έχει μεσολαβήσει μια παραίτηση διοικητικού συμβουλίου. Ο διευθύνων σύμβουλος πήρε εμένα μια Παρασκευή και μου είπε: «Παραιτούμαι». Συγχρόνως, προέκυψε από τον εισαγγελέα πόρισμα για ποινική δίωξη για παλιές διοικήσεις από καταγγελία της προηγούμενης διοίκησης της ΕΒΖ, για απιστία και απάτη στο δημόσιο που ξεπερνά τα 50 εκατομμύρια ευρώ. Άρα, έχουμε δύο ζητήματα.

Τι θα κάνουμε για να ζήσει η εταιρεία; Ρωτώ: Ποιο είναι το επιχειρηματικό πλάνο; Ποιες είναι οι ευθύνες; Τι κάνουμε με την ποινική δίωξη για απιστία προς το δημόσιο, ύψους 50 εκατομμυρίων ευρώ; Είναι εισαγγελικό αυτό το πόρισμα. Δεν είναι ζήτημα δικό μου ή του διευθύνοντος συμβούλου ή δικό σας. Πώς θα το διαχειριστούμε; Ποιο είναι το επιχειρηματικό πλάνο; Τι θα κάνουμε για να την σώσουμε; Τι κάνουμε με την ΑΤΕ, εκκαθαριστής, και την Τράπεζα Πειραιώς, όπου χρωστάει 160 εκατομμύρια; Υπάρχει πλάνο αναδιάρθρωσης; Τα ρωτώ γιατί γνωρίζω ότι υπάρχει.

Θέλω να ξέρω πού βρισκόμαστε. Και θα έρθω στη δευτερολογία μου να συζητήσω και τις υπόλοιπες λεπτομέρειες. Βεβαίως, εάν υπάρχει, όπως ρωτώ, επιχειρηματικό πλάνο, παρακαλώ πολύ να κατατεθεί στη Βουλή για να το ελέγξουμε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Ευχαριστώ, κύριε Πρόεδρε.

Έχετε δίκιο, κύριε συνάδελφε. Οι ευθύνες των μελών της προηγούμενης διοίκησης της Ελληνικής Βιομηχανίας Ζάχαρης είναι τεράστιες. Και συνεπακόλουθα, θα έλεγα, είναι τεράστιες και οι πολιτικές ευθύνες των πολιτικών κομμάτων που είχαν διορίσει αυτές τις διοικήσεις.

Για να κατανοήσει κανείς τι εννοώ αρκεί να ρίξει μια ματιά στα στοιχεία που δείχνουν την κατάσταση στην οποία παραλάβαμε την Ελληνική Βιομηχανία Ζάχαρης.

Για την οικονομία της συζήτησης θα αναφερθώ σε δύο μόνο εξ αυτών: 50 εκατομμύρια αρνητική καθαρή θέση, που σημαίνει μειωμένα ίδια κεφάλαια, και 140 εκατομμύρια χρέη. Άλλωστε, τα μέλη των προηγούμενων διοικήσεων, ακριβώς για τις πράξεις και τις παραλείψεις αυτές βρίσκονται σήμερα στο στάδιο της προανάκρισης ενώπιον της ελληνικής δικαιοσύνης, για κακουργηματική απιστία, για την κατ’ ελάχιστον ζημία των 50 εκατομμυρίων ευρώ που δημιούργησαν στο ελληνικό δημόσιο, λόγω της δημιουργίας οφειλών και της παράλειψης είσπραξης οφειλών τρίτων προς την Ελληνική Βιομηχανία Ζάχαρης, κατά παράβαση κάθε έννοιας χρηστής εταιρικής διακυβέρνησης. Να πω, βεβαίως, ότι από τα υπό διερεύνηση ακόμα σήμερα από την ελληνική δικαιοσύνη αδικήματα προκλήθηκαν σοβαρές ζημιές στην Ελληνική Βιομηχανία Ζάχαρης, εφόσον απαξιώθηκε σημαντικά η περιουσία της, με αποτέλεσμα να καθίσταται δύσκολη κάθε προσπάθεια, θα έλεγα, περαιτέρω ομαλής λειτουργίας.

Επομένως, σε ό,τι αφορά το πρώτο σκέλος του ερωτήματός σας να πω κατ’ αρχάς, πως σε ό,τι αφορά την απόδοση ευθυνών στα μέλη των προηγούμενων διοικήσεων, η υπόθεση αυτή έχει πάρει τον δρόμο της και βρίσκεται ενώπιον των ελληνικών δικαστηρίων, ενώπιον της ελληνικής δικαιοσύνης.

Σε ό,τι αφορά τώρα τη νέα διοίκηση: Η νέα διοίκηση, κατόπιν παραιτήσεως των προηγούμενων μελών του ΔΣ, διορίστηκε και βρίσκεται στη θέση της από τον Απρίλιο του τρέχοντος έτους. Έχει προβεί ακριβώς στις ακόλουθες ενέργειες για να βάλει μπροστά την επιχείρηση. Αυτή τη στιγμή υπάρχει ένα καινούργιο επιχειρηματικό σχέδιο εξυγίανσης της επιχείρησης για πρώτη φορά, -πρέπει να το πω- έχει καταρτίσει με την πιστώτρια τράπεζα συμφωνία αναδιάρθρωσης του χρέους και νέας χρηματοδότησης της επιχείρησης, έχει καταρτίσει καινούργια συλλογική σύμβαση εργασίας με τους εργαζόμενους, όπου προβλέπεται ότι μέχρι το τέλος του 2016 θα επέλθει σημαντική μείωση του μισθολογικού κόστους και επίσης, καταβάλλεται μια προσπάθεια αποκατάστασης των σχέσεων εμπιστοσύνης με τους Έλληνες παραγωγούς.

Μάλιστα σήμερα βρίσκομαι στην ευχάριστη θέση να σας ανακοινώσω και επίσημα ότι έχουν ολοκληρωθεί όλες οι ενέργειες που προβλέπονται από τη συμφωνία χρηματοδότησης, της νέας χρηματοδότησης της Ελληνικής Βιομηχανίας Ζάχαρης από την πιστώτρια τράπεζα και τις επόμενες μέρες θα εκταμιευτεί η πρώτη δόση που προβλέπεται από το σχέδιο αυτό χρηματοδότησης των 5 εκατομμυρίων ευρώ, εκ των οποίων το μεγαλύτερο μέρος θα κατευθυνθεί για την αποπληρωμή των οφειλών στους τευτλοπαραγωγούς.

Επιπλέον, να πω ότι για πρώτη φορά δημιουργείται εκτεταμένη συντήρηση του μηχανολογικού εξοπλισμού των δύο εργοστασίων του Πλατέος και της Ορεστιάδος -ο μηχανολογικός εξοπλισμός τους είχε απαξιωθεί-, πάντα προς την κατεύθυνση της βελτίωσης και της αύξησης της βιομηχανικής παραγωγικής αποδοτικότητας της Ελληνικής Βιομηχανίας Ζάχαρης, για να μπορέσουμε το επόμενο χρονικό διάστημα να προβούμε και σε σημαντική αύξηση των καλλιεργούμενων εκτάσεων. Συγκεκριμένα θα σας πω γι’ αυτό και στη δευτερολογία μου, κύριε συνάδελφε.

**ΠΡΟΕΔΡΕΥΩΝ (Νικήτας Κακλαμάνης):** Στη δευτερολογία σας πρέπει να μας απαντήσετε αν έχετε στα χέρια σας το σχέδιο εξυγίανσης. Εάν το έχετε, να το καταθέσετε σήμερα, αλλιώς να δεσμευθείτε ότι θα το στείλετε, ώστε να το παραλάβει ο κ. Καμμένος και όποιος άλλος το επιθυμεί.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε. Θα ήθελα λίγο την ανοχή στον χρόνο.

Το σημαντικότερο σε αυτή την υπόθεση –και θα πρέπει να πούμε εδώ την αλήθεια- είναι το εξής: Η προηγούμενη διοίκηση, του Απριλίου, παραιτήθηκε για έναν απλό λόγο. Υπήρχαν όλα τα σχέδια. Το γνωρίζω πάρα πολύ καλά ότι υπήρχαν τα σχέδια. Γιατί παραιτήθηκε η προηγούμενη διοίκηση, που ήταν εξαιρετική; Εννοώ η άμεσα προηγούμενη, του Απριλίου του 2016. Διότι δεν υπήρχε πρόβλεψη από το ελληνικό δημόσιο της αποφυγής καταδίκης για απιστία προς το δημόσιο, εάν έβαζαν την υπογραφή τους για την αναδιάρθρωση της εταιρείας.

Δηλαδή, το σχέδιο λέει ότι από τα 162 εκατομμύρια χρέη –γιατί δεν ήταν 105 εκατομμύρια- στην ΑΤΕ, τα 50 τα κουρεύω -λέει η τράπεζα-, τα 50 σού τα πάω δέκα χρόνια πίσω και τα άλλα 50 θα τα πάρω αφού πουλήσεις τα εργοστάσια της Σερβίας, για να πληρώσω και τη ΔΕΠΑ και την «ΤΡΑΙΝΟΣΕ». Είναι πολλά τα χρέη. Όταν εκποιείς στοιχεία ενεργητικού και μπορεί να πας μέσα για απιστία στο δημόσιο και δεν σε προστατεύει το δημόσιο σαν διευθύνοντα σύμβουλο να βάλεις την υπογραφή, εφόσον όλα τα μέρη έχουν συνομολογήσει στο ότι πρέπει να εξυγιανθεί, δεν είναι μονομερής ενέργειά του δηλαδή, τότε εκεί υπάρχει πρόβλημα.

Οπότε η ερώτηση που προκύπτει αβίαστα είναι: Η καινούργια διοίκηση προστατεύεται από απιστία; Θα βάλει υπογραφή για την εκποίηση, για να υλοποιήσει το επιχειρηματικό πλάνο; Όπως είπε σωστά πριν και ο κύριος Πρόεδρος και το είπα και εγώ, θέλουμε να το δούμε, θέλουμε να δούμε το σχέδιο. Έχουμε τη γνώση και την τεχνική επάρκεια, πολλοί συνάδελφοι εδώ μέσα, να το δούμε και συλλογικά όλα τα κόμματα να σώσουμε το αγαθό της ζάχαρης.

Επίσης, η μισθοδοσία ήταν 42.000 ευρώ μέσος όρος τον χρόνο. Έπαιρναν και δεκαέξι μισθούς από προηγούμενες διοικήσεις. Δούλευαν τέσσερις μήνες τον χρόνο. Τους άλλους τέσσερις γιατί δεν δουλεύετε; Γιατί κάνουμε συντήρηση. Σε τι κάνετε συντήρηση; Επειδή δεν έχουμε τεύτλα όλον τον χρόνο; Μέσος μισθός 42.000 ευρώ! Και είπαν να σώσουμε την εταιρεία. Τότε είχα τσακωθεί με τον κ. Λαφαζάνη και είχα τσακωθεί και με το Κομμουνιστικό Κόμμα Ελλάδας, το οποίο δεν ήθελε να δώσουμε από τα 30 εκατομμύρια του εκκαθαριστή τα χρήματα για να σώσουμε και ήθελε ανέργους.

Άρα, για να είμαστε σοβαροί και για να σώσουμε το μονοπώλιο της ζάχαρης, για να μην αναγκαστούμε κι εδώ να εισάγουμε ζάχαρη και να εξάγουμε συνάλλαγμα, να σώσουμε τους τευτλοπαραγωγούς, να σώσουμε τριακόσιες οικογένειες, να σώσουμε τα περιουσιακά στοιχεία της εταιρείας, θα πρέπει, πρώτον, να δούμε το υγιές επιχειρηματικό πλάνο. Δεύτερον, θα πρέπει να υπάρχει προστασία του διοικητικού συμβουλίου σε αυτό και σε όλες τις εταιρείες, οι οποίες θα προβούν σε αναδιάρθρωση χρέους με όλα τα συνομολογούμενα μέρη που έχουν έννομο συμφέρον, είτε αυτό είναι το ελληνικό δημόσιο είτε αυτό είναι οι πιστωτές είτε είναι οι τράπεζες είτε είναι υπάλληλοι είτε είναι οι προμηθευτές. Εφόσον όλοι έχουν καθίσει στο τραπέζι και συμφωνούν στην αναδιάρθρωση, πρέπει αυτός που θα βάλει την υπογραφή του να απολαμβάνει την ασυλία που προβλέπεται παγκόσμια και στο Ελληνικό Δίκαιο, για να βάλει την υπογραφή και να πάμε παρακάτω. Αυτό είναι το σημαντικότερο.

Επίσης, το τρίτο κομμάτι που θέλω να μάθω είναι εάν κάναμε κάτι με τους μισθούς στην αναδιάρθρωση. Διότι υπάρχουν και τα μικροσυμφέροντα και τα πολιτικά συμφέροντα, με μισθοδοσίες 2.000 και 3.000 ευρώ τον μήνα σε μια βιομηχανία, η οποία, όπως λέει και ο εισαγγελέας, τέλεσε απιστία κατά το δημόσιο, δηλαδή είχε τουλάχιστον τρεις προμηθευτές στους οποίους αύξησε τα πιστωτικά όρια, τους έδινε 20, 30 εκατομμύρια ευρώ προϊόν και δεν το εισέπραττε. Να τον βάλω φυλακή να τον κάνω τι; Σαν τον Άκη, να μην μπορώ να πάρω ούτε το ακίνητο στη Διονυσίου Αρεοπαγίτου; Εδώ έχουν χαθεί 50 εκατομμύρια. Εάν είχαμε τα 50 εκατομμύρια των τριών περιπτώσεων του εισαγγελέα, δεν θα χρειαζόταν αναδιάρθρωση του χρέους, δεν θα χρειαζόταν να πουλήσουμε τα εργοστάσια της Σερβίας, που είναι ισόποσο το ποσό σαν στοιχείο ενεργητικού.

Θα πάρουμε τα λεφτά πίσω; Δεν το λέω σε σας, το λέω γενικά σαν απορία, πώς πρέπει να φέρεται το δημόσιο. Δεν θέλω να βάλω μόνο φυλακή κάποιους. Θέλω να πάρουμε τα λεφτά. Αυτός που ωφελήθηκε από τα 50 εκατομμύρια της απιστίας, πρέπει να επιστρέψει τα λεφτά πίσω και όλοι εμείς να σώσουμε τη ζάχαρη. Δεν μας παίρνει να εισάγουμε και τη ζάχαρη.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κύριε συνάδελφε, υπάρχει υπηρεσιακό σχέδιο. Μόνο ένα draft περιληπτικό είναι διακόσιες εξήντα πέντε σελίδες. Πολύ ευχαρίστως να σας το αποστείλω, για να το μελετήσετε όσο προσεκτικά θέλετε.

Ποια είναι η διαφορά τού σήμερα με το χθες. Κατ’ αρχάς, όπως και εσείς επισημάνατε, πρώτη φορά υπάρχει επιχειρησιακό σχέδιο αναδιάρθρωσης της συγκεκριμένης βιομηχανίας. Στην πολύχρονη λειτουργία της δεν έχει υπάρξει ξανά στο παρελθόν. Ένα επιχειρησιακό σχέδιο, το οποίο υποστηρίζει η διοίκηση, που αυτή τη στιγμή βρίσκεται στο τιμόνι της Ελληνικής Βιομηχανίας Ζάχαρης, και υλοποιείται κατά γράμμα μέχρι σήμερα. Υπάρχει αυτή η πολύ σοβαρή προσπάθεια αποκατάστασης των σχέσεων εμπιστοσύνης με τους παραγωγούς και υπάρχει και αυτή η σοβαρότατη προσπάθεια, στην οποία αναφέρθηκα και στην πρωτολογία μου, περιορισμού των περιττών και πολλές φορές προκλητικών δαπανών που υπήρξαν κατά τη διάρκεια λειτουργίας της Ελληνικής Βιομηχανίας Ζάχαρης και, πάνω από όλα, η πολιτική βούληση της Κυβέρνησης για τη διάσωσή της, που περιλαμβάνει όλο το φάσμα της αλυσίδας αξίας, η οποία ξεκινάει από τους παραγωγούς και φθάνει μέχρι τους τελικούς καταναλωτές.

Προς την κατεύθυνση αυτή, θέλω να σας αναφέρω τις συνολικές πολιτικές της Κυβέρνησης. Θα σας πω, κατ’ αρχάς, ξεκινώντας από τους Έλληνες παραγωγούς, γιατί εδώ υπάρχει ιδιαιτερότητα. Η βιομηχανική πρώτη ύλη είναι άλλη μια πολύ σημαντική καλλιέργεια για τη δική μας οικονομία, η τευτλοκαλλιέργεια. Επομένως από τον Απρίλιο και μέχρι πριν από λίγες μέρες, τον Ιούλιο, ο ΟΠΕΚΕΠΕ κατέβαλε συνολικά 2.450.000 ευρώ σε χίλιους τετρακόσιους δεκαέξι παραγωγούς, που αντιστοιχούν σε στρεμματική ενίσχυση 53 ευρώ το στρέμμα, ακριβώς προς την κατεύθυνση της ενίσχυσης της καλλιέργειας αυτής και της αύξησης των καλλιεργούμενων εκτάσεων από τις εξήντα πέντε χιλιάδες στρέμματα που καλλιεργήθηκαν φέτος, που μπορούμε να πάμε μέχρι σε εξαπλασιασμό αυτών από την επόμενη καλλιεργητική περίοδο.

Να πω, επίσης, ότι προς την ίδια κατεύθυνση ο ΟΠΕΚΕΠΕ μέχρι τις αρχές του Σεπτέμβρη θα καταβάλει τα υπόλοιπα από τις ολοκληρωμένες διαχειρίσεις των ετών 2012 και 2013, αμέσως μετά την ολοκληρωμένη διαχείριση που αντιστοιχεί στο έτος 2014 και, μέχρι το τέλος του 2016, τα ποσά που αντιστοιχούν σε ολοκληρωμένη διαχείριση του 2015, ώστε να ξαναμπεί το πρόγραμμα της ολοκληρωμένης διαχείρισης σε κανονική τροχιά.

Τι θέλω να πω με αυτό; Αύξηση των καλλιεργούμενων εκτάσεων σημαίνει μεγαλύτερη ύλη προς επεξεργασία, αύξηση επομένως βιομηχανικής αποδοτικότητας της Ελληνικής Βιομηχανίας Ζάχαρης.

**ΔΗΜΗΤΡΙΟΣ ΚΑΜΜΕΝΟΣ:** Πόσο αγοράζει το κιλό;

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει η κυρία Υφυπουργός.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Αυτό σημαίνει, επομένως, οικονομίες κλίμακος, μειωμένο κόστος παραγωγής, αυτό σημαίνει πιο ανταγωνιστικό προϊόν της ζάχαρης.

Να σας πω, κατ’ αρχάς, εδώ ότι η Ελληνική Βιομηχανία Ζάχαρης είναι ένα γνωστό και καταξιωμένο brand name στην ελληνική αγορά, που τυγχάνει της εμπιστοσύνης τόσο των καταναλωτών όσο και των εμπόρων. Μάλιστα θα πω ότι η ενίσχυση, η βελτίωση της παραγωγικής αποδοτικότητας, εμπίπτει στον στόχο της Κυβέρνησης για την παραγωγική αναδιάρθρωση της χώρας. Ενισχύει την πρωτογενή παραγωγή και όχι μόνο, γιατί σας είπα ήδη ότι εδώ η πρώτη ύλη είναι τα ζαχαρότευτλα, την καλλιέργεια των οποίων όχι μόνο θέλει να διατηρήσει η Κυβέρνηση ως έχει σήμερα, αλλά θέλει να αναπτύξει περισσότερο, ακριβώς για να αποκτήσει η εθνική μας οικονομία αυτάρκεια σε ζάχαρη και να μην είμαστε αναγκασμένοι να εισάγουμε αυτές τις σημαντικές ποσότητες ζάχαρης, πληρώνοντας χρήματα για εισαγωγές, με ό,τι αυτό σημαίνει για το εμπορικό μας ισοζύγιο σε κάθε περίπτωση.

Όπως αντιλαμβάνεστε κι εσείς το εγχείρημα είναι δύσκολο. Για πρώτη φορά, όμως, υπάρχουν αυτές οι συντονισμένες ενέργειες που τηρούνται απαρέγκλιτα από τις διοικήσεις που τις υποστηρίζουν και μέχρι σήμερα το σχέδιο, κύριε Καμμένο, πηγαίνει όπως ακριβώς έχει καταγραφεί επί χάρτου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εν αναμονή, κύριε Καμμένο, του σχεδίου, μάλλον θα επανέλθετε, αφού το διαβάσετε.

Προχωράμε σε τρεις ερωτήσεις στις οποίες θα απαντήσει ο παριστάμενος Υπουργός, κ. Ιωάννης Μπαλάφας.

Θα συζητηθεί η πρώτη με αριθμό 1146/18-7-2016 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνάπρος τον ΥπουργόΕσωτερικών και Διοικητικής Ανασυγκρότησης, σχετικά με την καθυστέρηση στην αποδέσμευση κονδυλίων για την πρόληψη των πυρκαγιών.

Κύριε Βαγιωνά, έχετε τον λόγο.

**ΓΕΩΡΓΙΟΣ ΒΑΓΙΩΝΑΣ:** Ευχαριστώ, κύριε Πρόεδρε.

Θα φροντίσω να είμαι πολύ σύντομος, να καλύψω τον χρόνο που πήρε η προηγούμενη ερώτηση και να ικανοποιήσω και τον Υπουργό.

Η ερώτησή μου έγινε στις 29 Ιουνίου. Αφορμή ήταν η πρώτη πυρκαγιά στη Χαλκιδική, ευτυχώς μικρής εκτάσεως στις 25 Ιουνίου.

Έγινε δίπλα στο Πόρτο Καρράς. Δεν έγιναν κάποιοι δρόμοι που έπρεπε να ολοκληρωθούν μέχρι και τον περασμένο Οκτώβριο. Έχω τη διαβεβαίωση, σε άλλη ερώτηση του Υπουργού Περιβάλλοντος, ότι θα ικανοποιηθεί εντός δύο εβδομάδων, διότι ήταν έτοιμος ο δρόμος από τον οικισμό έξω από τον Μαρμαρά έως το δασικό φυτώριο να μην καίγονταν και τα πενήντα στρέμματα τα οποία κάηκαν. Έχουμε ανάγκη από μερικές αποζημιώσεις.

Στην προκειμένη περίπτωση στην ερώτησή μου, ίσως και εξ επαγγελματικής διαστροφής, είναι προτιμότερο να προλαμβάνεις παρά να θεραπεύεις. Ο κύριος Υπουργός φαίνεται ότι το ακολούθησε αυτό και προσπάθησε με ημερομηνία 8-7-2016 να ενεργοποιήσει τον μηχανισμό του προγράμματος δασοπροστασίας. Και για τα τρία δασαρχεία της Χαλκιδικής, Αρναίας, Κασσάνδρας και Διεύθυνσης Πολυγύρου κόπηκαν τρία εντάλματα, αστεία σαν χρηματικό ποσό, αλλά πολύ σημαντικά για την πρόληψη των πυρκαγιών.

Έχω την ευαισθησία αυτή και για τις πυρκαγιές, ξεκινώντας από το 2006, όταν, στις 21 Σεπτεμβρίου, έγινε η μεγάλη πυρκαγιά της Κασσάνδρας Χαλκιδικής και κάηκε το ένα τρίτο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δεν θα έχω δευτερομιλία, κύριε Πρόεδρε.

Για να ορθοποδήσει το περιβάλλον και γενικότερα η οικονομία στην περιοχή, παρήλθε μια πενταετία. Δεν θέλω να ξαναζήσει η Χαλκιδική την ίδια κατάσταση, διότι, όταν λέμε περιβάλλον, εννοούμε τις βασικές πηγές πλούτου στη Χαλκιδική και όχι μόνο στη Χαλκιδική, αλλά σε όλη την Ελλάδα. Από τον πλούτο που παράγεται στη Χαλκιδική, ανταποδοτικά ο νομός μου παίρνει το 2% με 3% και όλα τα άλλα πάνε για άλλες κρατικές διαχειρίσεις.

Μην ξεχνάτε ότι η ακτογραμμή είναι περίπου εξακόσια εξήντα χιλιόμετρα στη Χαλκιδική, τόσα που δεν έχουν ολόκληρα κράτη. Σε αυτή την ακτογραμμή και σε βάθος από την ακτή τρία με τέσσερα χιλιόμετρα έχουν κτιστεί εκατοντάδες ξενοδοχεία μεγάλης δυναμικότητος, από εκατό και πάνω δωμάτια, μέχρι και χίλια δωμάτια σε μερικά συγκροτήματα –τα άλλα δεν τα μετράμε.

Έξω, όμως, από αυτό, κάτι που δεν ξέρει και είναι αυστηρά θέμα χαλκιδικιώτικο, υπάρχουν τριάντα πέντε χιλιάδες επιχειρήσεις ενοικιαζόμενων δωματίων, που είναι σχεδόν μέσα σε δασικές εκτάσεις στην κυριολεξία. Γι’ αυτό έχουμε πολύ μεγάλη ανάγκη να έχουμε σωστή δασοπροστασία.

Άρα, πρώτον, ο τουρισμός, σε περίπτωση πυρκαγιάς, καταστρέφεται, όπως είχαμε το παράδειγμα της Κασσάνδρας το 2006 για μερικά χρόνια.

Δεύτερον, η γεωργία και όταν λέμε γεωργία, εννοούμε βασικά την ελιά. Διακόσιες πενήντα χιλιάδες κιλά βρώσιμης ελιάς παράγει η Χαλκιδική και έξω από αυτό και πολλά άλλα γεωργικά προϊόντα, αλλά και δύο άλλες κατηγορίες, όπως είναι η κτηνοτροφία. Υπάρχουν μερικές εκατοντάδες χιλιάδες αιγοπρόβατα και μερικές βιομηχανίες βιοτεχνίες που παράγουν τυρί φέτα, τα οποία δίνουν πλούτο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Βαγιωνά.

**ΓΕΩΡΓΙΟΣ ΒΑΓΙΩΝΑΣ:** Ολοκληρώνω και κλείνω.

Η μελισσοκομία παράγει το 20% της ελληνικής παραγωγής, 10% μόνο ο Δήμος Σιθωνίας. Εγώ, λοιπόν, έχω τα εντάλματα στα χέρια μου, διότι παρακολουθώ πού βρίσκεται κάθε ερώτηση που κάνω, και με ημερομηνία 1-8-2016 εντέλλεται, λοιπόν, να «ενταλματοποιηθεί» ένα ποσό 18.000 ευρώ για το ένα δασαρχείο, 22.000 ευρώ για το δεύτερο και 27.000 ευρώ για το τρίτο. Γι’ αυτά σας ευχαριστώ και λέω ότι το προλαμβάνειν δεν στοιχίζει τίποτα. Το θεραπεύειν, όμως, είναι πολλαπλάσιο σε χρηματικό κόστος και ενίοτε ανίατο.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Το ερώτημα είναι συγκεκριμένο, παρά τη γενικότερη παρουσίαση που κάνατε.

Άρα, κύριε Υπουργέ, σας παρακαλώ απαντήστε στο ερώτημα, που είναι η καθυστέρηση της αποδέσμευσης. Βγήκαν τα εντάλματα, δεν πάρθηκαν τα λεφτά. Αυτό κατάλαβα.

Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κύριε Βαγιωνά, γνωρίζω με πόση υπευθυνότητα αντιμετωπίζετε τα ζητήματα και πόση γνώση έχετε, ιδιαίτερα για τα προβλήματα της περιοχής σας. Ένα δείγμα της γνώσης αυτής πήραμε και από την τοποθέτησή σας. Φυσικά ως προς την ερώτησή σας σε καμμία περίπτωση δεν αμφισβητώ τις προθέσεις σας.

Όμως, όπως είναι διατυπωμένη η ερώτησή σας, νομίζω ότι αδικείτε όχι το δικό μας Υπουργείο, την Κυβέρνηση, άλλα αρμόδια Υπουργεία, αλλά, κατά τη γνώμη μου, όλους αυτούς τους άνδρες και τις γυναίκες του Πυροσβεστικού Σώματος, οι οποίοι με σχέδιο, με καίριες παρεμβάσεις, με επαγγελματισμό και με αυτοθυσία, πολλές φορές, επιτελούν την αποστολή τους, όπως την επιτέλεσαν και στη συγκεκριμένη πυρκαγιά στην οποία αναφέρεστε.

Επομένως, ως προς το πρώτο ερώτημά σας, εγώ έχω μπροστά μου την ερώτησή σας και ως προς αυτή ασχολήθηκα, δηλαδή πού οφείλεται η μέχρι σήμερα κυβερνητική αδράνεια, σας απαντώ -και θα το τεκμηριώσω- ότι δεν υπήρξε ουδεμία αδράνεια και δεν υπάρχει τέτοια.

Είναι χαρακτηριστικό ότι στην πυρκαγιά που αναφερθήκατε, στις 25 Ιουνίου στην περιοχή Χονδρή Ράχη στον Νέο Μαρμαρά Χαλκιδικής, σας γνωρίζουμε, μολονότι είμαι βέβαιος ότι το ξέρετε, ότι τέθηκε υπό έλεγχο η πυρκαγιά αυτή εντός του ελαχίστου απαιτούμενου χρόνου, την ίδια μέρα από την έναρξή της, και η πλήρης κατάσβεσή της ολοκληρώθηκε το επόμενο ουσιαστικά σαρανταοκτάωρο.

Ενήργησαν επιχειρησιακά στην περιοχή εκατόν σαράντα επτά υπάλληλοι του Πυροσβεστικού Σώματος, σαράντα πυροσβεστικά οχήματα και από τους συνδράμοντες φορείς συνολικά άλλα επτά οχήματα και πέντε μηχανήματα βαρέoς τύπου. H από αέρος προστασία και παρέμβαση έγινε με επτά αεροπλάνα και ελικόπτερα. Κατά τη γνώμη μου, λοιπόν, και όχι γενικά και αόριστα -μιλώντας για τη δική μου πλευρά μου- δεν υπήρξε κανενός είδους αδράνεια. Αυτό αφορά στο πρώτο σας ερώτημα.

Υπάρχει όμως κι ένα δεύτερο ερώτημά σας, αν προτίθεται η Κυβέρνηση και, αν ναι, μέχρι πότε, συγκεκριμένη ημερομηνία, να αποδεσμεύσει τους αναγκαίους πόρους, για να ξεκινήσει η διαδικασία επιφυλακής, με πρόσληψη του αναγκαίου προσωπικού.

Ως προς αυτό θέλω να σας ενημερώσω ότι υπάρχει συγκεκριμένος σχεδιασμός. Υπάρχουν μέτρα πρόληψης και γνωρίζετε ότι την ευθύνη για την υλοποίηση αυτών των μέτρων πρόληψης και τον σχεδιασμό στη συγκεκριμένη περίπτωση τον έχει η Αποκεντρωμένη Διοίκηση Κεντρικής Μακεδονίας και Θράκης. Το παρόν έτος με πόρους που έχουν διατεθεί και με το προσωπικό που είναι στη διάθεσή της έχει προχωρήσει στη διαδικασία της πρόληψης, όπως λέτε, με ένα σχέδιο για το οποίο έχουμε ενημερωθεί. Πρέπει να το τονίσω, γιατί είπατε κάποια πράγματα, αλλά με απόλυτο τρόπο. Νομίζουμε ότι αυτό το σχέδιο μπορεί να καλύψει με επάρκεια τις ανάγκες της πρόληψης και της δασοπροστασίας.

Σας τονίζω ή, εκ περισσού ίσως, επισημαίνω ότι οι προσλήψεις σε εποχικό προσωπικό, η χρηματοδότηση των Δασικών Υπηρεσιών, καθώς και η συντήρηση του οδικού δασικού δικτύου είναι υπόθεση του Υπουργείου Περιβάλλοντος.

Ως προς το Υπουργείο Εσωτερικών και Διοικητικής Ανασυγκρότησης υπάρχουν οι ενισχύσεις από τους κεντρικούς αυτοτελείς πόρους για δράσεις προστασίας το 2016, τμήμα των οποίων αναφέρετε. Να μην αναφερθώ σε νούμερα.

Παρακολούθησα πολύ προσεκτικά, αν και θα επανέλθω και στο Υπουργείο Περιβάλλοντος και στην αποκεντρωμένη διοίκηση. Νομίζω ότι σ’ αυτά τα ζητήματα δεν υπήρξε κανενός είδους αδράνεια. Δεν είναι λογικό για αδράνεια να εγκαλούμεθα. Αυτή είναι η δική μας γνώμη.

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι ο κ. Βαγιωνάς είπε ότι δεν θέλει δευτερολογία, θα του δώσω ένα λεπτό.

Κύριε Υπουργέ, σημείωσα κάτι που δεν αφορά τη Χαλκιδική μόνο, υποθέτω. Aφορά όλη την Ελλάδα, όπου υπάρχει κίνδυνος πυρκαγιών. Ήσασταν σαφής. Σας ξέρω. Είπατε ότι τα χρήματα δόθηκαν στην αποκεντρωμένη. Άρα η αποκεντρωμένη δεν τα έχει εκταμιεύσει. Η εκάστοτε όμως αποκεντρωμένη είναι απόλυτα εξαρτώμενη από την εκάστοτε Κυβέρνηση. Διαχρονικά, όχι με εσάς μόνο. Άρα εδώ πρέπει να βρούμε μια λύση.

Ορίστε, έχετε τον λόγο για ένα λεπτό, κύριε Βαγιωνά, για να ολοκληρώσει κι ο κ. Μπαλάφας.

**ΓΕΩΡΓΙΟΣ ΒΑΓΙΩΝΑΣ:** Δεν είπα ποτέ ότι αδράνησαν οι Υπηρεσίες. Συνεχάρην δημοσίως τις Υπηρεσίες. Αν, όμως, είχε τελειώσει ο δρόμος τεσσεράμισι χιλιομέτρων, για λίγα χρήματα, τα δασικά αυτοκίνητα θα πήγαιναν πολύ γρήγορα και, εκεί που κάηκαν πενήντα στρέμματα, ίσως να καίγονταν μόνο ένα ή δυο. Δεν θα χρειαζόταν η κινητοποίηση. Γι’ αυτό είπα «προλαμβάνειν». Η θεραπεία είναι πολύ δαπανηρή και καμμιά φορά αδύνατη.

Εγώ δεν στέκομαι στις αρμοδιότητες των Υπουργείων. Εγώ βλέπω συνολικά τη δασοπροστασία. Κουράστηκα και για τη φύλαξη και για τα παρατηρητήρια, τα οποία έχουν Δασικές Υπηρεσίες. Το προσωπικό αναγνωρίζω ότι είναι λίγο. Όμως, αυτό με αυτοθυσία και με δικά του λεφτά κάνει και μέχρι εκατό χιλιόμετρα να δει πού βγαίνει φωτιά. Όπου βγαίνει φωτιά, αμέσως αντιμετωπίζεται.

Ευχαριστώ, έστω και καθυστερημένα, τον κ. Υφυπουργό, γιατί ενεργοποιήθηκε με την ερώτησή μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπαλάφα. Έχετε τον λόγο συμπληρωματικά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Για ένα λεπτό στην κυριολεξία, κύριε Πρόεδρε, γιατί ήταν ενδιαφέρουσα η συζήτηση.

Θα αναφέρω μια παρατήρηση που προέκυψε από τη μελέτη της ερωτήσεως του κ. Βαγιωνά και από άλλες αντίστοιχες ερωτήσεις, που αφορούν καταστροφές την περίοδο αυτή. Αναφέρομαι εδώ και σε Βουλευτές συναδέλφους, οι οποίοι το αντιμετωπίζουν το πρόβλημα.

Πληρώνει το κράτος μας κάθε χρόνο, από τα χρήματα των φορολογουμένων, πάρα πολλά χρήματα για κάλυψη αυτών των αναγκών. Μετά θα μιλήσουμε με τον κ. Κωνσταντινόπουλο για άλλου τύπου καταστροφές, στην περιοχή της Αρκαδίας. Και σκέφτομαι ότι πρέπει επιτέλους, ακριβώς λόγω της πρόληψης που είπε ο κ. Βαγιωνάς, να προχωρήσουμε σε μεγάλης κλίμακας έργα, είτε για ζητήματα πλημμυρών είτε για ζητήματα πυρκαγιών, ιδιαίτερα, για να προστατεύσουμε έτσι τους χώρους μας, την πατρίδα μας και να μην επεμβαίνουμε εκ των υστέρων. Ακόμα και το κόστος, πέρα από το οικολογικό κόστος ή τις αρνητικές επιπτώσεις στον τουρισμό ή στη ζωή των κατοίκων, αυτό καθαυτό το κόστος, πραγματικά, θα ήταν μικρότερο.

Μου λένε ότι πολλές φορές οι πυρκαγιές οφείλονται σε μεγάλο βαθμό -γιατί το έψαξα- στους σπινθήρες που βγαίνουν από τις κολώνες υψηλής τάσεως της ΔΕΗ. Αυτό θα μπορούσε να προβλεφθεί και γύρω από κει να κάνουμε μια δουλειά συγκεκριμένη.

Επειδή ακόμα έχουμε σημαντικό κομμάτι καλοκαιριού και κάθε μέρα βλέπω αν φυσάει ή όχι, κάτι που δημιουργεί πρόσθετους κινδύνους –εσείς τα ζείτε και από πιο κοντά τα ζητήματα αυτά στις περιοχές σας- κάνω μια έκκληση στο Πυροσβεστικό Σώμα, με την τεράστια προσπάθεια που κάνει –το είπα και προηγούμενα- στους εθελοντές πυροσβέστες αλλά και στις άλλες ομάδες πρωτοβουλίας συλλογικότητας να δώσουν και αυτόν τον μήνα, που είναι επικίνδυνος μήνας, τον καλύτερο εαυτό τους για να προστατεύσουμε την πατρίδα μας, τα δάση μας, τη χώρα μας.

Και τέτοια παραδείγματα εθελοντικής προσφοράς υπάρχουν πάρα πολλά, τα οποία πρέπει να τα εντείνουμε. Είναι μια έκκληση δική μου προς όλους μας να εντείνουμε τις προσπάθειές μας τον δύσκολο αυτόν μήνα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επειδή είπα ότι σας ξέρω, μόλις γυρίσετε στο Υπουργείο, δείτε τι γίνεται με την αποκεντρωμένη και τα λεφτά που δεν εκταμιεύονται.

Προχωρούμε στην έκτη με αριθμό 1149/18-7-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Εσωτερικών και Διοικητικής Ανασυγκρότησης, σχετικά με την μακροχρόνια καθυστέρηση στην ενεργοποίηση διαδικασίας επιβολής και είσπραξης υπέρ των όμορων δήμων, δημοτικού φόρου, που επιβαρύνει την εταιρεία αεροδρομίου «Ελευθέριος Βενιζέλος».

Εξαιρετικά ενδιαφέρουσα ερώτηση.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Ευχαριστώ, κύριε Υπουργέ, για την παρουσία σας.

Είναι δεδομένη η συνταγματική κατοχύρωση της οικονομικής αυτοτέλειας των ΟΤΑ και για τον λόγο αυτό με τον Δημοτικό Κώδικα και ειδικούς νόμους προβλέπονται φόροι, τέλη, εισφορές, επιβαρύνσεις. Όταν, όμως, έχουμε μεγάλα έργα παραχώρησης, όπως είναι το αεροδρόμιο Σπάτων, που κυρώνονται με ειδικό νόμο, λαμβάνονται και ειδικές πρόνοιες και μάλιστα σε μεγάλο βαθμό και φοροαπαλλαγές επί δημοτικών και δημοσίων φόρων, υπέρ των παραχωρησιούχων.

Στη συγκεκριμένη περίπτωση για το αεροδρόμιο Σπάτων η σύμβαση, που κυρώθηκε με νόμο, προέβλεπε ότι θα υπάρξει ένας ειδικός φόρος. Δεν είναι ανταποδοτικό τέλος, κατά την άποψή μου, είναι ένας ειδικός φόρος 0,5% επί των ακαθάριστων εσόδων της εταιρείας αεροδρομίου για το αντίστοιχο έτος, υπέρ των όμορων δήμων. Αυτό έγινε το 1997. Ετέθη ένα ζήτημα στη διαδρομή, αν έχουν δικαίωμα οι δήμοι να λαμβάνουν ανταποδοτικά τέλη φωτισμού και καθαριότητας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα συντομεύσω. Βγήκε μια γνωμοδότηση το 2001 και είπε ότι δεν δικαιούνται τέλη καθαριότητας και φωτισμού. Μένει σε εκκρεμότητα το ζήτημα. Έρχεται το 2008 και βγαίνει ένας περίεργος νόμος ο οποίος λέει «για την επιβολή και τη διαδικασία είσπραξης αυτού του ειδικού φόρου υπέρ των όμορων δήμων θα εκδοθεί μια ΚΥΑ» η οποία δεν έχει εκδοθεί ακόμα μέχρι σήμερα. Η ΚΥΑ αυτή –θα μου επιτρέψετε τον σχολιασμό- ήταν και εκ του πονηρού, να απαλλάξει ίσως το αεροδρόμιο από υποχρεώσεις για τον προηγούμενο χρόνο. Διότι, αφού λέει ο νόμος ότι πρέπει να υπάρχει διαδικασία που θα καθορίζει τον τρόπο βεβαίωσης και είσπραξης, δεν μπορούσαν να κινηθούν και αφαιρέθηκε από τους δήμους με αρμοδιότητα από τον Δημοτικό Κώδικα με αυτόν τον τρόπο.

Λοιπόν, από το 2008 μέχρι το 2016 δεν έχει βγει αυτή η ΚΥΑ, δεν έχουν εισπράξει τον ειδικό φόρο οι όμοροι δήμοι από το αεροδρόμιο.

Θα προλάβω, κύριε Μπαλάφα, αν έχετε την καλοσύνη, και θα το πάρω από τη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν ισχύει σαν διαδικασία, αλλά επειδή είναι ενδιαφέρουσα η ερώτηση και είναι και η τελευταία μέρα, είμαι λίγο πιο ελαστικός.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αν μου πείτε τώρα ότι εισπράττουν δημοτικούς φόρους το 2% ή το 0,5% από τα καταστήματα που λειτουργούν μέσα στο αεροδρόμιο, είναι κάτι διαφορετικό από το ειδικό τέλος που βαρύνει την εταιρεία αεροδρομίου, την εταιρεία λειτουργίας.

Έθεσα, λοιπόν, τα ερωτήματα: Γιατί μέχρι σήμερα δεν έχει εκδοθεί η ΚΥΑ και πώς θα προστατευθεί η περιουσία των δήμων, αφού η καθυστέρηση της ΚΥΑ οδηγεί στην πενταετή παραγραφή προηγουμένων χρήσεων του φόρου σύμφωνα με τους ισχύοντες νόμους;

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Καρρά.

Ορίστε, κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ο κ. Καρράς και στην ερώτησή του, όπως την διατυπώνει γραπτά, αλλά και στη σημερινή παρουσίαση με μια νομική επάρκεια έθεσε το ζήτημα. Δεν ξέρω αν είναι νομικός ο κ. Καρράς.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είμαι.

**ΠΡΟΕΔΡΕΥΩΝ (Νικήτας Κακλαμάνης):** Επί σαράντα δύο χρόνια μάχιμος δικηγόρος.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Άρα καλά υπέθεσα.

Εγώ, επειδή δεν είμαι νομικός, είμαι μηχανικός, θα το θέσω λίγο πιο πρακτικά, γιατί πραγματικά πρέπει να αναζητήσουμε -αυτό είναι το ζητούμενο, ούτε ο κ. Καρράς, ούτε εγώ έχουμε καμμία διάθεση να προκαλέσουμε εντυπώσεις- αν μπορούμε το ζήτημα αυτό να το πάμε ένα βήμα πιο μπροστά. Συμφωνώ απόλυτα. Ξέρω πολύ καλά τις προθέσεις σας και των άλλων συναδέλφων.

Υπεγράφη αυτή η σύμβαση το 1997. Δεν ξέρω αν ήταν από το Υπουργείο Οικονομικών και το Υπουργείο Υποδομών. Τι έλεγε αυτή η σύμβαση; Δεν έλεγε ότι θα πληρώνει το αεροδρόμιο αυτόν τον φόρο. Δεν έλεγε αυτό. Έλεγε ότι «βάζω ένα όριο, μια οροφή 0,5% των ακαθαρίστων εσόδων ετησίως και αυτά που θα παίρνουν οι όμοροι δήμοι, τότε ήταν κοινότητες, δεν θα υπερβαίνουν αυτό το ποσό». Αυτό έλεγε η σύμβαση.

Όπως πολύ σωστά είπατε, από το 2001 που άρχισε η λειτουργία του -αν δεν κάνω λάθος- μέχρι το 2008, δεν σημαίνει ότι επειδή δεν εισέπρατταν κατ’ εσάς το 0,5%, δεν εισέπρατταν τίποτα. Είναι λάθος αυτό. Εισέπρατταν φόρους και τέλη και άλλες επιβαρύνσεις του αεροδρομίου προς τους δήμους, των οποίων τοσυνολικό ποσό αθροιζόμενο, δεν είμαι απόλυτος, αλλά έχω την εντύπωση ότι ορισμένες φορές υπερέβαινε την οροφή του 0,5%.

Δεν ίσχυε δηλαδή με αυτή την έννοια το 0,5% που είχε κάνει η σύμβαση και εφαρμόζοντας ισχύουσες διατάξεις νομικές έπαιρναν χρήματα. Επιβαρυνόταν το αεροδρόμιο δηλαδή. Δεν έχω καμμία διάθεση να βγάλω λάδι το αεροδρόμιο, αλλά πρέπει να πούμε τα πράγματα όπως είναι.

Παραδείγματος χάριν, μέσω της ΔΕΗ -είδα τους λογαριασμούς δηλαδή- οι δήμοι παίρνουν όχι ευκαταφρόνητα ποσά για τον ηλεκτροφωτισμό, το ρεύμα που η ΔΕΗ παρέχει στο αεροδρόμιο, επιβαρύνεται το αεροδρόμιο και στη συνέχεια ένα ποσοστό φόρου -με βάση αυτό το ποσό της ηλεκτρικής ενέργειας που δίνει- πάει στους δήμους.

Το 2008, όπως είπατε, προέκυψε ο ν.3631/08, αμφιβόλων πραγματικά προθέσεων -συμφωνώ απόλυτα- που έλεγε ότι χρειάζεται κοινή υπουργική απόφαση για τη διαδικασία, δηλαδή για τον καθορισμό διαδικασίας επιβολής και είσπραξης των προσόδων των δήμων.

Θα ήθελα να κάνω εδώ μια παρένθεση, κύριε Καρρά, με μια επιφύλαξη φυσικά, γιατί εμπεριέχει ένα στοιχείο εκτιμήσεως. Οι δήμοι δεν δείχνουν να ενδιαφέρονται -δεν λέω καθόλου- στον βαθμό που θα έπρεπε να ενδιαφέρονται εάν δεν εισέπρατταν τίποτα ουσιαστικά. Αυτό είναι προς διερεύνηση.

Διαιωνίζεται, λοιπόν, αυτή η κατάσταση που προανέφερα, όπως είπατε, από το 2008 μέχρι σήμερα, οπότε οι δήμοι παρεμβαίνουν και τι λένε; Θέλουν να βγει η κοινή υπουργική απόφαση του ν.3631/08, αλλά το περιεχόμενο το οποίο δίνουν στην ΚΥΑ και προτείνουν να έχει αυτή η κοινή υπουργική απόφαση δεν είναι αυτό που προβλέπεται στον ν.3631, κύριε Καρρά. Η ΚΥΑ αυτή δεν βγαίνει.

Και επανέρχονται οι δήμοι και λένε: «Αφού δεν βγάλατε την κοινή υπουργική απόφαση με ευθύνη σας και εντός ορισμένων μηνών, θεωρούμε ότι έχετε απορρίψει το αίτημά μας». Και γι’ αυτό έχουν καταθέσει –να το πω και νομικά- αίτηση ακύρωσης τεκμαιρόμενης απόρριψης.

Η υπόθεση, λοιπόν, είναι στα δικαστήρια και όχι γενικά και αόριστα στα δικαστήρια, είναι στην ολομέλεια –και αυτό έχει πολύ μεγάλη σημασία- του Συμβουλίου της Επικρατείας, το οποίο μετά από μία αναβολή θα εκδικάσει την υπόθεση την 7η του μηνός Οκτωβρίου, σε δύο μήνες από σήμερα. Εμείς θα παραστούμε και αναμένουμε την απόφαση για τα περαιτέρω.

Σας διαβεβαιώ, επειδή το έψαξα πάρα πολύ, αυτή τη στιγμή δεν μπορούμε να πούμε τίποτα περισσότερο. Είμαστε σε αναμονή της αποφάσεως της ολομελείας του Συμβουλίου της Επικρατείας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Σας άφησα γιατί ήταν πολύ ενδιαφέρον το θέμα.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Και ανοικτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Καρρά, επειδή εγώ ήμουν τότε Πρόεδρος τής τότε ΚΕΔΚΕ, θα ήθελα να πω κάτι για το σκεπτικό που άλλαξε ο νόμος, κύριε Καρρά. Διότι έχει δίκιο ο κ. Μπαλάφας, ότι εισέπρατταν οι δήμοι. Όμως, άλλο είναι τα ανταποδοτικά τέλη τα οποία εισέπρατταν και άλλο το τέλος για το οποίο μίλησε ο κ. Καρράς, που αν διαβάσετε την αιτιολογική έκθεση του νόμου του 2008, ήταν για τις περιβαλλοντικές επιπτώσεις και επιβαρύνσεις, ήταν διαφορετικής αιτιολογίας τέλος απ’ αυτό. Δεν χρειαζόταν καν νόμος, διότι τα ανταποδοτικά τέλη των δήμων ισχύουν για τους πάντες. Δεν γινόταν ειδικός νόμος για το αεροδρόμιο, αν θυμάμαι καλά.

Τον λόγο έχει ο κ. Καρράς.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, πράγματι το 2008 υπήρχε μια πλήρης ασάφεια. Όμως, δεν είναι του παρόντος. Εμείς καταλογίζουμε ότι έχουν περάσει οκτώ χρόνια ήδη. Θα μου επιτρέψει ο κύριος Υπουργός να διορθώσω. Στο Συμβούλιο της Επικράτειας δεν έχει προσβληθεί τεκμαιρόμενη απόρριψη, έχει προσβληθεί παράλειψη οφειλόμενης ενέργειας για την έκδοση της ΚΥΑ. Συνεπώς οι δήμοι ζητούν την ΚΥΑ και ζητούν να υποχρεωθεί το δημόσιο να την εκδώσει. Δεν θεωρούν ότι έχει απορριφθεί.

Ανεξάρτητα όμως απ’ αυτό, πράγματι υπάρχουν εισπράξεις από την περιφέρεια αεροδρομίου μέσω των λογαριασμών της ΔΕΗ, αλλά θέλω να παρακαλέσω τον Υπουργό να εξακριβώσει αν αφορούν λογαριασμούς της εταιρείας του αεροδρομίου ή εταιρειών που λειτουργούν περιφερειακά στο αεροδρόμιο, όπως η «OLYMPIC CATERING», όλοι αυτοί όπου επιβάλλονται δημοτικά τέλη σε αυτές τις εταιρείες. Διότι ο νόμος του 1997 επέβαλε ειδικό φόρο απευθείας στην εταιρεία κατασκευής και λειτουργίας του αεροδρομίου.

Ένα δεύτερο ζήτημα που θα παρακαλέσω τον Υπουργό να εξετάσει είναι το εξής: Φοβούμαι, κύριε Μπαλάφα, και συγχωρήστε με, ότι δεν έχετε πλήρη ενημέρωση. Για ποιον λόγο; Θα καταθέσω αποφάσεις του Συμβουλίου της Επικρατείας αυτή τη στιγμή που έχουν εκδοθεί επί αιτήσεων του Δήμου Αρτέμιδος και Σπάτων που διεκδικούσε τέλη φωτισμού και καθαριότητας, τα λεγόμενα ανταποδοτικά, και ήρθε το Συμβούλιο της Επικρατείας και είπε: «Είναι οργανωμένες οι υπηρεσίες της εταιρείας του αεροδρομίου, παρέχουν οι ίδιες τις υπηρεσίες αυτές και δεν δικαιούνται». Και ακύρωσε καταλογισμό τον οποίο είχε κάνει τότε ο δήμος και οι άλλοι δήμοι. Συνεπώς παραμένει ανοικτό το ζήτημα της επιβολής και είσπραξης αυτού του ειδικού τέλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αφήστε με, αν έχετε την καλοσύνη, και θα σας ακούσω μετά με πάρα πολύ προσοχή.

**ΠΡΟΕΔΡΕΥΩΝ (Νικήτας Κακλαμάνης):** Δεν σας διακόπτει κανείς.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Με την έννοια αυτή παραμένει εκκρεμές. Να δεχθώ μερικώς ότι είναι και ερμηνευτικό το ζήτημα; Να το δεχθώ. Όμως, πόσα χρόνια θα αναζητούμε μια ερμηνεία; Αν θέλετε να σας πω, κύριε Μπαλάφα, και το εξής: Λάβετε υπ’ όψιν σας ότι ο νόμος και του 1997 και του 2008 περιλαμβάνει και δήμους που δεν έχει στην εδαφική του δραστηριότητα το αεροδρόμιο και η εταιρεία του. Ραφήνα φερ’ ειπείν. Μέσα στα διοικητικά όρια της Ραφήνας δεν υπάρχει εγκατάσταση του αεροδρομίου και ο νόμος την αναφέρει ρητά και επομένως αυτός ο ειδικός φόρος δεν μπορεί να είναι –και το δίνω προς έλεγχο- ούτε καθαριότητος ούτε φωτισμού, αφού είναι εκτός των διοικητικών ορίων.

**ΠΡΟΕΔΡΕΥΩΝ (Νικήτας Κακλαμάνης):** Είναι αυτό που σας είπα.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Δεν είναι ακριβώς έτσι. Θα με συγχωρέσετε. Διότι έπρεπε να έχει έρθει ειδικός νόμος για τέλη ρύπανσης. Δεν έχει έρθει ποτέ. Και εγώ θεωρώ ότι υπάρχει μια ασυλία.

**ΠΡΟΕΔΡΕΥΩΝ (Νικήτας Κακλαμάνης):** Έχετε δίκιο. Για το σκεπτικό είπα.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Το σκεπτικό ναι, αλλά ας έρθει ένας νόμος για τέλη ρύπανσης υπέρ των όμορων δήμων. Θα τον χειροκροτήσουμε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι ήσασταν σαφής.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για να τελειώσω, αν μου επιτρέπετε, δεν θεωρούμε ότι εξαρτάται εκ της εκβάσεως της διαφοράς το Συμβούλιο της Επικρατείας. Γιατί θα βγει το Συμβούλιο της Επικρατείας, θα πει ότι πέρασαν οκτώ χρόνια, βγάλτε μια απόφαση. Δεν θα αντικαταστήσει τη διοίκηση το Συμβούλιο της Επικρατείας, θα επιβάλει την έκδοση απόφασης.

Επομένως η καθυστέρηση των δικών, που μπορεί να είναι σκόπιμη, μπορεί να είναι τυχαία, δεν συνεπάγεται επίλυση του προβλήματος. Θα ξαναμιλάμε μετά από τρία χρόνια για το ίδιο θέμα, αν περιμένουμε το αεροδρόμιο. Εν τω μεταξύ, παραγράφονται χρήσεις. Θέλω να είμαι απόλυτος, κύριε Πρόεδρε. Είναι πενταετής η παραγραφή των φορολογικών υποχρεώσεων.

(Στο σημείο αυτό ο Βουλευτής κ. Γεώργιος-Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μπαλάφας έχει τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Επειδή ακριβώς το θέμα προφανώς δεν λήγει, είναι ένα θέμα το οποίο εκκρεμεί πάρα πολλά χρόνια, εγώ προτείνω και στον κ. Καρρά να ενεργοποιήσουμε τις υπηρεσίες και του Υπουργείου Οικονομικών και του Υπουργείου Υποδομών. Να το δούμε, να μην το αφήσουμε. Εγώ σας κάνω μια έκκληση-πρόταση να μην το αφήσουμε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είμαι πρόθυμος, κύριε Υπουργέ.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Έχει καθυστερήσει τόσο. Ας περιμένουμε το δίμηνο, έτσι κι αλλιώς το μισό είναι καλοκαίρι, της ολομελείας του Συμβουλίου της Επικρατείας -εμείς θα παραστούμε, όπως σας είπα, εκεί- και να δούμε ακριβώς μετά τι θα γίνει.

Το μόνο που θέλω να πω είναι να δείτε πάλι το ζήτημα. Το 0,5% των ακαθαρίστων εσόδων δεν είναι τέλος το οποίο πρέπει να πληρωθεί. Είναι το ανώτερο όριο των χρημάτων τα οποία πρέπει να παίρνουν οι όμοροι δήμοι από το αεροδρόμιο. Δεν έχει σημασία αυτό. Να το δούμε και πάλι.

Επαναλαμβάνω, όμως, ότι μπορούμε να το δούμε αμέσως μετά τη συγκεκριμένη απόφαση της ολομελείας που περιμένουμε για την αίτηση ακύρωσης τεκμαιρόμενης απόρριψης.

Ευχαριστώ πολύ, κύριε Πρόεδρε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Πάντως, η ολομέλεια θέλει δύο χρόνια για να εκδώσει την απόφαση.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι ήταν σαφής και ο Υπουργός και έχει και τη διάθεση. Κι επειδή είναι ένα θέμα, νομίζω, που όλες οι πολιτικές παρατάξεις θα συμφωνούν, μετά το δίμηνο που είπε ο κ. Μπαλάφας, ίσως με μια διακομματική άτυπη επιτροπή να βοηθήσετε όλοι μαζί να ξεκαθαρίσει αυτό.

Συνεχίζουμε με την τρίτη και τελευταία ερώτηση που θα απαντήσει ο κ. Μπαλάφας.

Θα συζητηθεί η πρώτη με αριθμό 1136/12-7-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την άμεση έκδοση κοινής υπουργικής απόφασης για την κήρυξη των πληγεισών περιοχών της Αρκαδίας σε κατάσταση έκτακτης ανάγκης.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχουν περάσει σαράντα πέντε μέρες από τη στιγμή που έγιναν οι καταστροφές στην Αρκαδία. Την επισκεφθήκατε και είδατε από κοντά τις μεγάλες καταστροφές που έχουν γίνει, τόσο στον αγροτικό τομέα όσο και σε κατοικίες, στην περιοχή της Τρίπολης, της Μεγαλόπολης, ένα μέρος του Δήμου Βόρειας Κυνουρίας και της Γορτυνίας.

Να δούμε τώρα σε σαράντα πέντε μέρες πού βρισκόμαστε, γιατί είναι πολύ βασικό. Στη συνάντηση που κάναμε εκείνες τις μέρες συνεννοηθήκαμε για την οριοθέτηση της περιοχής αυτής και την έκδοση της κοινής υπουργικής απόφασης για να κηρυχθεί η περιοχή σε κατάσταση έκτακτης ανάγκης. Θα θέλαμε να μάθουμε πού βρίσκεται αυτή η κοινή υπουργική απόφαση.

Αμέσως, -για να ξεχωρίσουμε τα δύο θέματα- τόσο στις περιοχές της Μεγαλόπολης και της Τρίπολης, που αφορούσαν κατοικίες, επιχειρήσεις, οικοσκευές, έγιναν οι απαραίτητοι επιτόπιοι έλεγχοι από την περιφέρεια και έχουν σταλεί κάποια στοιχεία και από τον δήμο και από την περιφέρεια κι έχουν ολοκληρωθεί σε αυτή τη φάση.

Το δεύτερο είναι ως προς αυτά που έχουν ζητήσει οι δήμοι. Στον Δήμο Τρίπολης, από την ενημέρωση που έχω, είναι μόλις 50 χιλιάδες ευρώ και η συζήτηση είναι ότι δεν επαρκούν αυτά τα λεφτά. Επίσης, στον Δήμο Μεγαλόπολης δεν έχει δοθεί κανένα χρηματικό ποσό μέχρι στιγμής, ούτε τα εξάμηνα τα οποία συζητήσατε, λόγω της έκτακτης ανάγκης.

Τρίτον, πάμε τώρα στον αγροτικό τομέα, κύριε Υπουργέ, και θα ήθελα να με προσέξετε. Στον αγροτικό τομέα μετά από σαράντα πέντε μέρες θα ήθελα να σας πω πού βρισκόμαστε, γιατί χθες είχαμε συνάντηση με αγρότες και είναι πολύ σημαντικό να ξέρετε.

Ως προς τον έλεγχο των οπωροκηπευτικών, βρισκόμαστε στο να ελεγχθούν οι περιοχές στο 70%. Δεν έχουμε ολοκληρώσει καν το 100%. Ως προς τα δέντρα, κερασιές, μηλιές, καστανιές, είμαστε μόλις στο 20%. Και ως προς τα αμπέλια είμαστε στο 0%.

Κάναμε μια δουλειά μαζί με τον τομέα και στείλαμε στο Υπουργείο σας και στον κ. Κουρουμπλή ως Υπουργό στις 8 Ιουλίου 2016 μια πρόταση δέσμης μέτρων που θα μπορούσαν να ενταχθούν στην κοινή υπουργική απόφαση.

Πρώτον, για τον ΕΛΓΑ. Σε αυτή την έκτακτη ανάγκη θα έπρεπε να συμψηφιστούν οι εισφορές που δίνουν στον ΕΛΓΑ με τις αποζημιώσεις. Γιατί οι άνθρωποι έχουν πάθει καταστροφή και το είδατε πρώτοι. Άρα αυτό πρέπει να ενταχθεί και εάν έχει ενταχθεί στην κοινή υπουργική απόφαση…

**ΠΡΟΕΔΡΕΥΩΝ (Νικήτας Κακλαμάνης):** Κρατήστε και κάτι για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

Τι γίνεται με τον ΕΝΦΙΑ που σε τέτοιες περιοχές γίνονται συγκεκριμένα θέματα; Τι κάνει το Υπουργείο Οικονομικών; Τι κάνουμε με τη ΔΕΗ; Σε συγκεκριμένες περιοχές που υπάρχει έκτακτη ανάγκη δίνετε συγκεκριμένες δυνατότητες. Αυτά, όμως, πρέπει να γραφτούν στην κοινή υπουργική απόφαση.

Εάν μέσα από την κοινή υπουργική απόφαση υπάρχουν και τα δάνεια που αφορούν τις τράπεζες, αν δηλαδή αυτοί οι άνθρωποι που έχουν δανειοδοτηθεί θα πρέπει να πάρουν κάποια παράταση ή οτιδήποτε άλλο.

Θα σας παρακαλούσα να μας ενημερώσετε και να μας πείτε πότε θα ολοκληρωθούν οι διαδικασίες και πότε αυτοί οι άνθρωποι θα πάρουν την πρώτη προκαταβολή, αν θέλετε να το πω έτσι.

Ευχαριστώ και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Για την ισότητα λόγω του κ. Βαγιωνά άφησα τον χρόνο.

Τον λόγο έχει ο κύριος Υπουργός.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κύριε Κωνσταντινόπουλε, δεν είναι η πρώτη φορά και μάλιστα με θετικά αποτελέσματα που συζητάμε διάφορα ζητήματα που αφορούν τον νομό σας. Και καλά κάνετε, και εμείς στο μέτρο των δυνατοτήτων μας απαντάμε για να μπορούμε να προχωράμε κάποια ζητήματα.

Εγώ, όμως, είμαι υποχρεωμένος να απαντήσω στην ερώτησή σας. Θίξατε τώρα ζητήματα, όπως ας πούμε την υπόθεση των αγροτικών καλλιεργειών ή του ζωικού κεφαλαίου, τα οποία δεν περιλαμβάνονται στην ερώτησή σας. Στην ερώτησή σας λέτε: «Ποιο είναι το χρονοδιάγραμμα της Κυβέρνησης για την έκδοση της κοινής υπουργικής απόφασης;».

**ΠΡΟΕΔΡΕΥΩΝ (Νικήτας Κακλαμάνης):** Εντάξει, έκανε μια γενική τοποθέτηση. Δεν είναι κακό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δύο λέξεις είπα, κύριε Υπουργέ.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Εγώ θα γενικεύσω λίγο την κουβέντα, παρακαλώντας τον κύριο Πρόεδρο να μου δώσει λίγο χρόνο. Όμως, μου αρέσει να είμαι τυπικός.

Ποιο είναι το χρονοδιάγραμμα της Κυβέρνησης για την έκδοση της κοινής υπουργικής απόφασης, ώστε να κηρυχθούν οι πληγείσες περιοχές στην Αρκαδία σε κατάσταση έκτακτης ανάγκης και ποια η ακριβής διαδικασία;

Ας έρθουμε, λοιπόν, στα πράγματα για να τα πούμε συγκεκριμένα και με το όνομά τους. Επαναλαμβάνω ότι θεωρώ πολύ θετικό το ότι συζητάμε τα ζητήματα της Αρκαδίας ιδιαίτερα των περιοχών της Τρίπολης, της Μεγαλόπολης –είναι και πατρίδα σας- της βόρειας Κυνουρίας και Γορτυνίας από τις μεγάλες καταστροφές της 25ης και 26ης Ιουνίου από χαλαζόπτωση, βροχόπτωση, πλημμύρες.

Και μπορούμε και από την κουβέντα σήμερα να συμβάλουμε, ώστε να επιταχυνθούν τα πράγματα και να γίνουν πιο γρήγορα, πιο ολοκληρωμένα. Είναι σωστά όλα αυτά.

Επιτρέψτε μου, όμως, να υποστηρίξω –κάνατε μια κριτική και πρέπει να απαντήσω μετά λόγου γνώσεως και πολύ συγκεκριμένα- ότι στη συγκεκριμένη περίπτωση η πολιτεία και μάλιστα σε όλες τις εκφάνσεις της –εγώ περιλαμβάνω και την Αντιπολίτευση στις εκφάνσεις της πολιτείας- αντέδρασε ταχύτατα, συντονισμένα.

Είχαμε από την πρώτη στιγμή αλληλοενημέρωση με τον κ. Κωνσταντινόπουλο και τους άλλους Βουλευτάς της Αρκαδίας. Βρεθήκαμε εκεί. Ιδιαίτερα δε χαρακτηριστικό αυτής της ταχύτητας και της αποτελεσματικότητας ήταν ότι ο Γενικός Γραμματέας Πολιτικής Προστασίας -ως όφειλε φυσικά- κ. Καπάκης βρέθηκε στις περιοχές του Νομού Αρκαδίας τις πρώτες ώρες μετά το τέλος της βροχοπτώσεως, εξέτασε τα πράγματα και –εδώ θέλω να προσέξετε, κύριε Κωνσταντινόπουλε- εξουσιοδότησε από τις 27 του μήνα Ιουνίου, δύο μέρες μετά την καταστροφή, τον κύριο περιφερειάρχη και ετέθη η περιοχή με βάση την ενέργεια του κυρίου περιφερειάρχη σε κατάσταση έκτακτης ανάγκης.

Αυτό που ζητάτε, δηλαδή -τουλάχιστον σύμφωνα με το γράμμα της ερωτήσεώς σας- το πότε θα εκδοθεί η ΚΥΑ για να κηρυχθεί η Αρκαδία σε κατάσταση έκτακτης ανάγκης, έχει γίνει από τις 27 Ιουνίου. Προφανώς είναι λάθος, αλλά το λέω για να ξέρει κάποιος που μας παρακολουθεί ότι αλίμονο αν περιμέναμε τώρα να μπει η περιοχή σε κατάσταση έκτακτης ανάγκης. Αυτό έγινε από τις 27 Ιουνίου.

Από εκεί και πέρα, γνωρίζετε ότι στην κυριολεξία την επόμενη μέρα, τη Δευτέρα, κλιμάκιο από τον ομιλούντα, από τον Γενικό Γραμματέα του Υπουργείου Υποδομών, από τον Πρόεδρο του ΕΛΓΑ, πλαισιωμένο το κλιμάκιο με εκπροσώπους των δήμων και της περιφέρειας, βρεθήκαμε επί τόπου. Μάλιστα συναντηθήκαμε, μιλήσαμε με τους κατοίκους μαζί, κάναμε τις πρώτες εκτιμήσεις από πρώτο χέρι, είδαμε τα πραγματικά μεγέθη των καταστροφών –μιλάμε για βιβλική καταστροφή στην κυριολεξία- και είδαμε τις πρώτες ανάγκες, αλλά και γενικότερα βοήθειας και αποκαταστάσεων.

Ως προς το ερώτημά σας, το οποίο έχει συγκεκριμένο ενδιαφέρον, δηλαδή τι γίνεται με την κοινή υπουργική απόφαση όχι για να κηρυχθεί η Αρκαδία σε κατάσταση έκτακτης ανάγκης, αλλά για την κοινή υπουργική απόφαση, προκειμένου να οριοθετηθεί η πληγείσα περιοχή ως πλημμυρόπληκτη, για να γίνουν όλα αυτά τα οποία λέτε συγκεκριμένα, γι’ αυτό, κύριε Κωνσταντινόπουλε, προφανώς το γνωρίζετε, χρειάζεται να ενεργοποιηθούν –ενεργοποιήθηκαν τα επόμενα εικοσιτετράωρα από την καταστροφή- οι δήμοι οι πληγέντες και η περιφέρεια. Αυτοί κάνουν την καταγραφή των ζημιών, των καταστροφών σε οικίες, σε οικοσκευές, σε επιχειρήσεις, σε καταστήματα, σε υποδομές της αρμοδιότητάς τους. Με δική τους ευθύνη, των δήμων και της περιφέρειας, γίνεται -και σωστά- η καταγραφή. Αυτό απαιτούσε χρόνο. Απαίτησε έναν μήνα και σας διαβεβαιώ ότι ήμουν σε συνεχή επικοινωνία και με τους δημάρχους και με την περιφέρεια, τον Αντιπεριφερειάρχη Αρκαδίας, για να επιταχύνουν τη διαδικασία αυτή. Αυτή η διαδικασία, όμως, που είναι διαδικασία –επαναλαμβάνω- καταγραφής, εκτίμησης αλλά και ενημέρωσης των κατοίκων, για να κάνουν τα δικαιολογητικά, να τηρήσουν τις προθεσμίες κ.λπ. κράτησε έναν μήνα όχι με δική μας ευθύνη. Μεγάλο διάστημα; Εγώ δεν θεωρώ ότι είναι πολύ μεγάλο και από την πείρα άλλων περιοχών, αλλά εν πάση περιπτώσει είναι τόσο.

Αυτήν τη στιγμή αυτό το μάζεμα μέσω της περιφέρειας έχει πάει –σας ενημερώνω συγκεκριμένα- στο αρμόδιο Υπουργείο Υποδομών, το οποίο είναι υπεύθυνο για να εκδώσει την κοινή υπουργική απόφαση στην οποία αναφέρεστε, να οριοθετήσει τις πληγείσες περιοχές ως πλημμυρόπληκτες. Θεωρούμε, από την καθημερινή ενημέρωση που έχω, ότι η ΚΥΑ πριν τις 20-8 θα είναι στα χέρια μας, θα έχει υπογραφεί από το Υπουργείο Υποδομών και από το Υπουργείο Οικονομικών, ούτως ώστε να προχωρήσουν οι διευκολύνσεις που αναφέρατε, που υπάρχουν σύμφωνα με το νομικό πλαίσιο.

**ΠΡΟΕΔΡΕΥΩΝ (Νικήτας Κακλαμάνης):** Αφήστε και κάτι για τη δευτερολογία.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Τελειώνω, κύριε Πρόεδρε. Μπήκαν διάφορα θέματα.

Διευκολύνσεις για τις ασφαλιστικές εισφορές των ασφαλιστικών οργανισμών, για ποιους; Για τις αποδεδειγμένα πληγείσες επιχειρήσεις, που υπάρχουν τέτοιες, για τους πληγέντες εργοδότες, που υπάρχουν τέτοιοι, για τις επαγγελματικές εγκαταστάσεις, που υπάρχουν τέτοιες. Ας περιμένουμε, λοιπόν, μέχρι την 20-8. Στη δευτερολογία μου θα αναφέρω και τα άλλα ζητήματα τα οποία δεν περιλαμβάνονταν στην ερώτησή σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όπως είχαμε συζητήσει και νομίζω καταλαβαινόμαστε, το μεν πρώτο θέμα να κηρυχθεί είναι θέμα βεβαίως του δήμου και της Πολιτικής Προστασίας, όμως το κυρίαρχο για να προχωρήσουνε οι διαδικασίες και να μπορέσουν αυτοί οι άνθρωποι να πληρωθούν ή οτιδήποτε άλλο, έχει να κάνει κυρίως με την κοινή υπουργική απόφαση, η οποία, όπως μας είπατε, θα εκδοθεί έως τις 20 Αυγούστου. Άρα, περιμένουμε μέχρι τις 20 Αυγούστου να εκδοθεί η κοινή υπουργική απόφαση, για να μπορέσουν αυτοί οι άνθρωποι να αρχίσουν να πληρώνονται.

Έχω τρία ερωτήματα τα οποία πρέπει να απαντήσετε.

Πρώτο ερώτημα: Ο Δήμος Τρίπολης έχει πάρει το ποσό των 50.000 ευρώ και θεωρεί ότι αυτό το ποσό είναι πάρα πολύ μικρό για να μπορέσει να αντιμετωπίσει αυτά τα προβλήματα. Ο Δήμος Μεγαλόπολης δεν έχει πάρει κανένα ποσό, με την ενημέρωση που είχα σήμερα το πρωί από τον κύριο δήμαρχο -τον επικαλούμαι, γιατί μίλησα με τον ίδιο- καθώς και τα εξάμηνα ούτε σε κάποιον άλλο δήμο.

Πάμε στο δεύτερο, δηλαδή αγρότες και ΕΛΓΑ. Εγώ δεν θα μπω στα ζητήματα. Σας είπα πολύ καθαρά τι έχει γίνει μέχρι χθες. Είχαμε συνάντηση με εκπροσώπους απ’ όλους τους δήμους, του Δήμου Τρίπολης και του Δήμου Βόρειας Κυνουρίας, και μπορέσαμε να δούμε τι ακριβώς γίνεται. Σας λέω ότι σαράντα πέντε ημέρες μετά έχει γίνει καταγραφή στο 70% των οπωροκηπευτικών, στο 30% των δέντρων, στο 0% στα αμπέλια. Αυτή είναι η καταγραφή. Μπορείτε να μιλήσετε και να το δείτε.

Και σας ερωτώ: Η Κυβέρνηση –γιατί σήμερα εκπροσωπείτε την Κυβέρνηση, είστε επισπεύδων Υπουργός, γιατί εκεί εσείς ήρθατε μαζί με τον Πρόεδρο του ΕΛΓΑ- πότε θα ολοκληρώσει τη διαδικασία; Πότε θα αρχίσει να πληρώνει;

Σας έχω κάνει συγκεκριμένες προτάσεις. Σας είπα, να είναι όπως είναι ο συμψηφισμός των εισφορών του ΕΛΓΑ από τους αγρότες με τις αποζημιώσεις. Επίσης, τι θα γίνει με τον ΕΝΦΙΑ, όπως έχει γίνει σε άλλες περιοχές, τι θα γίνει με τις τράπεζες, τι θα γίνει με βεβαιωμένες οφειλές;

Μαθαίνω ότι το Υπουργείο Οικονομικών έχει κάνει κάποιες προσπάθειες. Δεν τις ξέρω, θα θέλαμε να μας τις πείτε, τις προσπάθειες που έχει κάνει ο κ. Αλεξιάδης. Τι θα γίνει με όλες αυτές τις διαδικασίες και πότε αυτοί οι άνθρωποι, αφού υπογραφεί η κοινή υπουργική απόφαση, εκτιμάτε εσείς ως Κυβέρνηση ότι θα αρχίσουν να πληρώνονται;

Ειδικά για τον αγροτικό τομέα, κύριε Υπουργέ, σας λέω -και το ξέρετε, επειδή το είδατε εσείς οι ίδιοι- ότι εάν δεν πληρωθούν άμεσα ή εάν δεν τελειώσουν άμεσα οι εκτιμήσεις για να δοθούν τα χρήματα, αυτοί οι άνθρωποι δεν θα μπορούν για τον επόμενο χρόνο να έχουν παραγωγή.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Τώρα, κύριε Κωνσταντινόπουλε, επειδή έχετε ασκήσει διοίκηση, σας λέω, μακάρι, να μπορεί να σας απαντήσει ο κύριος Υπουργός στο δεύτερο σκέλος, που ήταν πάρα πολύ σοβαρό αυτό που είπατε. Όμως, ο Υφυπουργός Εσωτερικών να σας πει εάν θα γίνει συμψηφισμός των εισφορών και των υποχρεώσεων που πρέπει να πάρουν για τον ΕΛΓΑ δεν ξέρω εάν γίνεται.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αφήστε να δούμε τι θα πει πρώτα.

**ΠΡΟΕΔΡΕΥΩΝ (Νικήτας Κακλαμάνης):** Μακάρι, λέω, αλλά αλλού έπρεπε να ρωτήσετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο Αρχηγός του…

**ΠΡΟΕΔΡΕΥΩΝ (Νικήτας Κακλαμάνης):** Η Κυβέρνηση είναι ενιαία. Μακάρι, να μπορεί να σας απαντήσει.

Κύριε Υφυπουργέ, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Με όλη την άνεση που έχω με τον κ. Κωνσταντινόπουλο, θέλω να τον ρωτήσω: Γιατί όλη αυτή τη γενίκευση της ερωτήσεως δεν την κάνατε στην ερώτηση που υποβάλατε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γιατί δεν γίνεται στην επίκαιρη ερώτηση, μέσα σε πέντε σειρές.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Τώρα, μιλώ εγώ.

Στην ερώτησή σας απαντώ συγκεκριμένα. Στην ερώτησή σας, που είναι και λανθασμένα διατυπωμένη -προφανώς, δεν είναι πρόβλημα αυτό, γίνονται αυτά τα πράγματα, κανείς μας δεν είναι αλάνθαστος- εδώ αναφέρατε το σύνολο των επιπτώσεων και των καταστροφών.

**ΠΡΟΕΔΡΕΥΩΝ (Νικήτας Κακλαμάνης):** Η ερώτηση υποβλήθηκε πριν από ένα μήνα και ήλπιζε ότι το ζήτημα που βάζει θα έχει λυθεί.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Με τον κ. Κωνσταντινόπουλο έχουμε πάρα πολύ καλή σχέση, έχουμε συνεργαστεί και σε ερωτήσεις επ’ αγαθώ του ερωτώμενου και των προβλημάτων τα οποία είχε θέσει ο κ. Κωνσταντινόπουλος. Εν πάση περιπτώσει, θα προσπαθήσω και σ’ αυτά να τοποθετηθώ.

Θέλω να πω, λοιπόν, τα εξής: Κύριε Κωνσταντινόπουλε, λίγες ημέρες μετά από τις 27 Ιουνίου ξεκίνησαν οι εκτιμήσεις τις οποίες αναφέρετε, οι εκτιμήσεις του ΕΛΓΑ. Έχουν ολοκληρωθεί οι καταγραφές και οι εκτιμήσεις στο ζωικό κεφάλαιο. Βρίσκονται σε εξέλιξη οι εκτιμήσεις σε καλλιέργειες. Εσείς αναφέρατε ένα ποσοστό, που δεν νομίζω ότι είναι πολύ μακριά απ’ αυτό. Πρέπει, αφού ολοκληρωθεί αυτή η διαδικασία, να κοινοποιηθούν τα πορίσματα, για να υπάρξουν αποζημιώσεις.

Είναι μία πάγια διαδικασία που αφορά τον Οργανισμό Γεωργικών Ασφαλίσεων, που έχει σχέση με το Υπουργείο Αγροτικής Ανάπτυξης, που αξίζει τον κόπο σ’ αυτά να επανέλθει όποιος το επιθυμεί, για να τα δούμε και εκεί να πιέσουμε να γίνουν πιο γρήγορα κάποια πράγματα. Δεν έχω καμμιά αντίρρηση.

Πάντως, ο ΕΛΓΑ δούλεψε πολύ συστηματικά αυτό το διάστημα, παρ’ ότι καθυστέρησε να ξεκινήσει εξαιτίας της απεργίας των εκτιμητών. Δεν τοποθετούμαι επ’ αυτού, δεν είναι το πρόβλημά μου, αλλά υπήρξε μια τέτοια καθυστέρηση και προχωρά, για να ολοκληρωθεί και η διαδικασία ως προς τα αγροτικά ζητήματα.

Δεύτερον, παράταση βεβαιωμένων οφειλών. Εμείς κάναμε την ενέργεια προς το Υπουργείο Οικονομικών και υπεγράφη ήδη απόφαση του Υπουργείου Οικονομικών, με βάση την οποία οι βεβαιωμένες οφειλές παρατείνονται μέχρι το τέλος του χρόνου για το σύνολο της περιοχής στην οποία συζητάμε. Ήδη, έχει γίνει, δεν ρωτούσατε αυτό το πράγμα. Θα σας το έλεγα, εάν ρωτούσατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μέσα στην υπουργική απόφαση ήταν όλα αυτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Επίσης, με την ΚΥΑ, που θα βγει στις 20 Αυγούστου, προχωρούμε για τις υπόλοιπες αποφάσεις που αφορούν τις αποζημιώσεις των επιχειρήσεων. Προχωράμε πολύ συντεταγμένα από την πρώτη μέρα και το ξέρετε. Δεν είναι απ’ αυτά τα θέματα που μπορούμε να πούμε ότι τα έχουμε αφήσει.

Αναφερθήκατε και σε κάτι άλλο. Όποιος δήμος μας ζήτησε –γιατί έτσι γίνονται αυτά τα πράγματα, το ξέρετε καλύτερα από εμένα- ενίσχυση στα μέτρα των δυνατοτήτων μας τον ικανοποιήσαμε.

Η Τρίπολη ζήτησε. Δεν έχω έγγραφο από τη Μεγαλόπολη, που να ζητά γι’ αυτά τα οποία έχουμε εμείς την ευθύνη. Δεν θα μου ζητήσει για τις καλλιέργειες, ούτε για την ευθύνη της κ. Φωτίου, ούτε για την ευθύνη του Υπουργείου Οικονομικών. Γι’ αυτά τα οποία έχουμε εμείς ευθύνες στο πλαίσιο των δήμων πρέπει να ζητήσουμε ενίσχυση. Ούτε οι άλλοι δήμοι έχουν ζητήσει. Εκεί που μας ζήτησε η Τρίπολη έχουμε βοηθήσει και αν χρειαστεί, θα επανέλθουμε και θα συνεχίσουμε αυτή τη βοήθεια.

Τέλος, για να έχετε πλήρη ενημέρωση, θέλω να σας πω ότι στην περιοχή της Μπέρμπερης παρευρεθήκαμε εκείνο το απόγευμα, που ήμασταν μαζί κάτω, βρεθήκαμε εκεί, είδαμε τον πόνο των κατοίκων και τα πλημμυρισμένα χωράφια, που σε μεγάλο βαθμό έφταιγε η συγκεκριμένη μονάδα βιοαερίου, η οποία έχει φτιαχτεί και προχωρά και καταφέραμε με παρέμβασή μας στην Αποκεντρωμένη Διοίκηση να αρθούν οι εγκρίσεις για τις περιβαλλοντικές επιπτώσεις και να σταματήσουν οι εργασίες σ’ αυτό το εργοστάσιο, το οποίο μόνο αρνητικές επιπτώσεις σ’ αυτήν την περιοχή και γενικότερα θα μπορούσε να έχει και αυτό αποδείχθηκε στην πολύ μεγάλη πλημμύρα που έπληξε την περιοχή.

Με αυτήν την έννοια και με όλη την εκτίμηση που σας έχω, η φράση –για να μπορούμε να συνεννοηθούμε, να επικρατεί ορθός λόγος- «δεν έχει γίνει κανένα βήμα», νομίζω ότι εκφράζει ένα κενό ενημέρωσης.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώσατε, κύριε Υπουργέ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα το δούμε σε είκοσι μέρες.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Κωνσταντινόπουλε, η χάρη της Παναγίας εκτός από την υγεία, να έχει επιλύσει και τις αποζημιώσεις του ΕΛΓΑ.

Υπάρχουν τρεις ακόμα επίκαιρες ερωτήσεις. Δύο είναι από τους συναδέλφους της Χρυσής Αυγής και μία από τον συνάδελφο της Ένωσης Κεντρώων προς τον Αναπληρωτή Υπουργό κ. Νικόλαο Τόσκα, ο οποίος παρευρίσκεται και πάντα παρευρίσκεται, γιατί είναι απ’ αυτούς τους Υπουργούς που έρχονται.

Θα συζητηθεί η τέταρτη με αριθμό 1122/11-7-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τις «εγκληματικές και τρομοκρατικές οργανώσεις που δρουν ανενόχλητες στο κεντρικότερο σημείο της πρωτεύουσας».

Στην επίκαιρη ερώτηση θα απαντήσει ο κ. Τόσκας.

Ο κ. Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Οφείλουμε κατ’ αρχάς να συγχαρούμε τους άνδρες της Ελληνικής Αστυνομίας, τα Σώματα Ασφαλείας, για τη χθεσινοβραδινή επιτυχία της σύλληψης των επικίνδυνων αριστερών τρομοκρατών, των αναρχικών Σεϊσίδη και Σακκά.

Βεβαίως, να τονίσουμε ότι ο Σακκάς θα ήταν στη φυλακή εδώ και πολλά χρόνια, δεν θα κυκλοφορούσε ελεύθερος για να διαπράττει εγκλήματα, εάν δεν υπήρχε η πολιτική κάλυψη του ΣΥΡΙΖΑ. Κι εδώ οφείλω να καταγγείλω αυτήν την πολιτική κάλυψη του ΣΥΡΙΖΑ και της Κυβέρνησης προς τρομοκράτες.

Και επειδή εμείς μιλάμε πάντα με ντοκουμέντα και με στοιχεία, θα καταθέσω στα Πρακτικά της Βουλής αυτές τις φωτογραφίες.

Ο ίδιος ο Πρόεδρος της Βουλής ο κ. Βούτσης, μαζί με τον Γενικό Γραμματέα της τωρινής αριστερής Κυβέρνησης, στις 27-6-2013, σε συνέντευξη Τύπου για την αποφυλάκιση του Κώστα Σακκά. Με επίσημη ανακοίνωσή του ο ΣΥΡΙΖΑ έλεγε τις ημέρες εκείνες ότι η συνέχιση της κράτησης Σακκά εκθέτει τη χώρα. Την επόμενη μέρα τον συγκεκριμένο τρομοκράτη τον επισκέφθηκε ο νυν Υπουργός του ΣΥΡΙΖΑ Κοντονής και στις 10-7-2013 υπήρξε άλλη συνέντευξη Τύπου, με αίτημα την αποφυλάκιση Σακκά, όπου έδωσε το παρών και συμμετείχε ο κ. Δρίτσας, ο νυν Υπουργός της αριστερής Κυβέρνησης του ΣΥΡΙΖΑ.

Αυτοί, λοιπόν, οι οποίοι συλλαμβάνονται από την Ελληνική Αστυνομία κυκλοφορούν ελεύθεροι, διότι τους καλύπτει ο ΣΥΡΙΖΑ.

Εδώ, στη φωτογραφία αναγράφεται «οικονομική ενίσχυση στον Κώστα Σακκά» από πολιτικό συνέδριο του κόμματος που αυτήν τη στιγμή, δυστυχώς, κυβερνά τη χώρα. Είναι παιδιά της Κυβέρνησης οι τρομοκράτες, το έχουμε αποδείξει με ντοκουμέντα.

Βέβαια, να πάω και στο θέμα της σημερινής μου ερώτησης. Υπάρχουν ανεξιχνίαστες άνανδρες δολοφονίες, από τη δολοφονία του Νεκτάριου Σάββα, του αρχιφύλακα της Αντιτρομοκρατικής και του Σωκράτη Γκιόλια από τη «Σέχτα Επαναστατών», αυτήν την τρομοκρατική οργάνωση που δεν έχει εξαφανιστεί. Υπάρχουν πολύ συγκεκριμένα στοιχεία. Ελάχιστα θα καταθέσω στη Βουλή, τα υπόλοιπα είναι γνωστά στις αρχές. Υπάρχουν τηλεφωνικές συνομιλίες των «Πυρήνων της Φωτιάς», όπου λένε επί λέξει ότι εάν πετύχει η Ιτέα, δηλαδή εάν σκάσει η βόμβα και σκοτώσει κόσμο, που είχαν στείλει στο Αστυνομικό Τμήμα Ιτέας, να γράψουμε άλλο κείμενο, για να χρεωθεί το έγκλημα αυτό η «κορώνα», δηλαδή η «Σέχτα Επαναστατών».

Είναι συγκοινωνούντα δοχεία όλοι αυτοί και βέβαια μέχρι την άνανδρη δολοφονία των δύο παιδιών της Χρυσής Αυγής στο Νέο Ηράκλειο του Γιώργου Φουντούλη και του Μάνου Καπελώνη, που με έναν απαράδεκτο τρόπο παραμένει σήμερα ανεξιχνίαστη και συγκαλύπτονται οι συγκεκριμένοι εγκληματίες που είναι προφανώς οι ίδιοι εγκληματίες που δολοφόνησαν, επίσης άνανδρα τον αρχιφύλακα των Φυλακών Δομοκού Σεραφείμ Γκαλιμάνη.

Στη Βουλή, λοιπόν, η Χρυσή Αυγή οφείλει να αναδείξει το διαρκές έγκλημα της συγκάλυψης αυτών των τρομοκρατών. Γιατί υπάρχουν –δυστυχώς υπάρχουν- στα ανώτατα κλιμάκια της Αστυνομίας και κάποιοι επίορκοι και έχω καταθέσει συγκεκριμένα στοιχεία.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία.

**ΗΛΙΑΣ ΚΑΣΙΔΙΑΡΗΣ:** Επειδή ακριβώς υπάρχει η επικαιρότητα, κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν είπα, λέω τα υπόλοιπα στη δευτερολογία.

**ΗΛΙΑΣ ΚΑΣΙΔΙΑΡΗΣ:** Θεωρώ ότι ο Υπουργός στην πρωτολογία του θα αναφερθεί στην επικαιρότητα και στο ζήτημα των συλλήψεων αυτών των τρομοκρατών.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, όμως.

**ΗΛΙΑΣ ΚΑΣΙΔΙΑΡΗΣ:** Στη δευτερολογία μου έχω να πω και για τα Εξάρχεια, έχω να πω πολύ σοβαρά ζητήματα, θα επανέλθω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Δώστε, αν θέλετε, αυτά που είπατε για τα Πρακτικά.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο Υπουργός κ. Νικόλαος Τόσκας έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, η χθεσινή επιτυχία, που είναι επιτυχία της Κυβέρνησης, των διωκτικών αρχών, δίνει ακριβώς το στίγμα ότι είμαστε άτεγκτοι απέναντι σε αυτούς που παραβαίνουν τον νόμο.

Τώρα, για αυτό το παραλήρημα και το ανακάτεμα του παρελθόντος με το παρόν και τις τάχα μου ευθύνες της Αριστεράς, νομίζω ότι δεν χρειάζεται να επιμείνω και πολύ, γιατί καταλαβαίνει ο κάθε νοήμων άνθρωπος.

Επικαιρότητα συνιστά ακριβώς το γεγονός των επιτυχιών της Ελληνικής Αστυνομίας και αυτό είναι το σημαντικό. Εμείς είμαστε σε επαφή με τους κατοίκους των Εξαρχείων –γιατί θα μπω στην ουσία του θέματος, ακριβώς εκεί που απευθύνεται η ερώτηση- και με όσους χρειάζεται, προκειμένου να δημιουργήσουμε περιβάλλον ασφάλειας και αυτό το καταλαβαίνει πάλι κάθε νοήμων άνθρωπος.

Δεν ενεργούμε σε μια βραδιά για λόγους εντυπώσεων με εφ’ όπλου λόγχη και ξεχνάμε τις υπόλοιπες ημέρες. Δουλεύουμε με σύστημα. Δουλεύουμε χειρουργικά, όπου χρειάζεται. Δουλεύουμε, προσπαθώντας να λύσουμε ένα πρόβλημα, χωρίς να δημιουργούμε άλλα εκατό.

Αυτό, βέβαια, το φοβάται η Χρυσή Αυγή, γιατί η Χρυσή Αυγή θέλει να ψαρεύει μέσα στα θολά. Ως τώρα, μάλλον μόνο αρνητική συνεισφορά είχε η Χρυσή Αυγή και να μην παριστάνει τους φίλους ούτε της Ελληνικής Αστυνομίας, ούτε της δημόσιας τάξης, ούτε της ασφάλειας. Ξένο σώμα είναι σε όλες αυτές τις καταστάσεις και το ξέρει καλά ο ελληνικός λαός και αυτοί που έχουν υποστεί τις συνέπειες των πράξεών της.

Αυτά, βέβαια, έρχονται μια μέρα μετά τις βιαιότητες και τη φρασεολογία που χρησιμοποιήθηκε εχθές απέναντι σε συνάδελφους Βουλευτές και το περιβάλλον, το οποίο εσείς ο ίδιος ζήσατε χθες στη Βουλή από τη δημαγωγία και τις εκδηλώσεις της Χρυσής Αυγής. Είναι οι τελευταίοι που μπορούν να ελέγχουν τέτοιες καταστάσεις. Προετοιμάζουν το κλίμα της δικής τους δράσης, μια και είναι γνωστή η απαξίωση που έχουν για τη δημοκρατία.

Όμως, θα επιμείνω στα θέματα της ερώτησης στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κασιδιάρη, έχετε τον λόγο.

**ΗΛΙΑΣ ΚΑΣΙΔΙΑΡΗΣ:** Απορώ με το παραλήρημα του εν λόγω Υπουργού. Για τις φωτογραφίες που υπέδειξα, που είναι συγκεκριμένα ντοκουμέντα, ασφαλώς δεν χρειάζεται να απαντήσει, γιατί τότε ήταν στο ΠΑΣΟΚ νομίζω, δεν ήταν στον ΣΥΡΙΖΑ. Ας απαντήσει κάποιο στέλεχος του ΣΥΡΙΖΑ εις ό,τι αφορά όλα αυτά.

Επαναλαμβάνω ότι εγώ κατήγγειλα συγκεκριμένη πολιτική συμπεριφορά, η οποία οδήγησε σε συγκάλυψη συγκεκριμένων τρομοκρατών, για την απελευθέρωση των οποίων βεβαίως έχει και η Νέα Δημοκρατία ευθύνη, γιατί τότε ήταν το τρομερό και φοβερό και εγκληματικό δίδυμο Αθανασίου-Δένδια στη διοίκηση των Υπουργείων ΠΡΟΠΟ και Δικαιοσύνης. Δεν είναι και αυτοί άμοιροι ευθυνών.

Όμως, εις ό,τι αφορά την Ελληνική Αστυνομία, ξένο σώμα –για την ΕΛΑΣ- είναι η τρομοκρατική Αριστερά που διευθύνει τη χώρα. Η Χρυσή Αυγή είναι πολιτικό κόμμα. Τώρα, αν το συγκεκριμένο πολιτικό κόμμα, το κόμμα της Χρυσής Αυγής, υπάρχουν πάρα πολλοί Έλληνες αστυνομικοί, οι οποίοι το ψηφίζουν και το υποστηρίζουν, παρακαλώ θερμά τον Υπουργό να πάψει να τους ασκεί ιδεολογική τρομοκρατία. Στην Ελλάδα όλοι οι πολίτες είναι ελεύθεροι να ψηφίζουν και να υποστηρίζουν όποιο κόμμα θέλουν στο πλαίσιο του νόμου.

Συνεχίζω, λοιπόν, με την ερώτησή μου. Μας είπε ότι κάτι γίνεται στα Εξάρχεια για να επιβληθεί η νομιμότητα. Εγώ ξέρω ότι πριν δύο μέρες ξημερώματα βεβηλώθηκαν με τον χειρότερο τρόπο δύο ιεροί ναοί, της Ζωοδόχου Πηγής στην Ακαδημίας και του Αγίου Βασιλείου στα Εξάρχεια.

Βέβαια, στα Εξάρχεια δεν έγινε καμμία προσαγωγή, γιατί τα Εξάρχεια είναι άβατο. Προτιμάει η Κυβέρνηση του ΣΥΡΙΖΑ να παίρνει τα Ελληνικά Ταχυδρομεία, να παίρνει τις δημόσιες υπηρεσίες εκτός Εξαρχείων, γιατί αυτή είναι μια συμφωνία με τις συγκεκριμένες «συλλογικότητες», όπως είπε, ο Υπουργός.

Θα δει -λέει- «συλλογικότητες» ο Υπουργός. Μπορεί να μας ονομάσει ποιες είναι αυτές οι συλλογικότητες; Γιατί όσες συλλογικότητες γνωρίζω εγώ στα Εξάρχεια είτε με ναρκωτικά εμπλέκονται είτε με τρομοκρατία είτε με βόμβες μολότοφ και άλλου είδους εγκλήματα και σοβαρότατα κακουργήματα.

Η συγκεκριμένη επίκαιρη ερώτηση είχε κατατεθεί πριν ένα μήνα, αλλά παραμένει εξαιρετικά επίκαιρη ακόμα και σήμερα, που είδαμε τα αίσχη στο Πανεπιστήμιο της Θεσσαλονίκης. Βλέπουμε αίσχη, βεβαίως, στα πανεπιστήμια εδώ και δεκαετίες. Δεν είναι κάτι καινούργιο.

Δικαίως μπορεί να πει ο Τσίπρας: «Και τι έγινε; Εγώ όταν ήμουν νεαρός και συμμετείχα σε αυτά τα γεγονότα, ήταν η Νέα Δημοκρατία στην Κυβέρνηση». Όταν καιγόταν το 2008 η Αθήνα, ασφαλώς, ήταν δεξιά η κυβέρνηση. Και με δεξιές και με αριστερές κυβερνήσεις αντιμετωπίζουμε το ίδιο αίσχος.

Κι εκεί, η μόνη λύση, επιτέλους, είναι να επιβληθεί η νομιμότητα, να γίνει αυτό που ορίζει ο νόμος. Και ο νόμος ορίζει, η επιχείρηση η αστυνομική να διεξάγεται τη στιγμή που έχουμε αυτόφωρο κακούργημα μέσα στο πανεπιστήμιο. Εκεί δεν απαιτείται καμμία απολύτως εισαγγελική παραγγελία. Ο νόμος το αναφέρει, ότι δηλαδή όταν έχουμε διακεκριμένες κλοπές σε βαθμό κακουργήματος, όπως αυτά που έγιναν στη Θεσσαλονίκη, άμεσα παρεμβαίνει η Αστυνομία και βάζει χειροπέδες σε όλους αυτούς τους εγκληματίες.

Είχα πάρα πολλά να αναφέρω, κύριε Πρόεδρε. Είδαμε την περιβόητη αναρχική οργάνωση του «Ρουβίκωνα» να κάνει παρέλαση μέσα στα Εξάρχεια, κραδαίνοντας αυτόματα όπλα. Και οι πρώτες διαρροές από κάποιους κύκλους της Αστυνομίας τότε, από αυτούς τους επίορκους που προανέφερα -δυστυχώς υπάρχουν κάποιοι, οι οποίοι λερώνουν με την παρουσία τους την Ελληνική Αστυνομία κι έχω αναφέρει συγκεκριμένα ονόματα, δεν είναι του παρόντος να κάνω αυτήν την ανάλυση- όταν βλέπαμε τους τρομοκράτες να κραδαίνουν τα πιστόλια και τα αυτόματα, έβγαιναν κι έλεγαν «αφήστε τα παιδιά, τα όπλα είναι ψεύτικα».

Τα όπλα αυτά, που έχουν σκοτώσει συμπολίτες μας, τον Νεκτάριο Σάββα, τον Σωκράτη Γκιόλια, τον Σεραφείμ Γκαλιμάνη, τον Γιώργο Φουντούλη και τον Μάνο Καπελώνη δεν είναι ψεύτικα! Είναι όπλα κάποιων δολοφόνων, οι οποίοι μια μέρα θα οδηγηθούν ενώπιον της δικαιοσύνης. Γι’ αυτό μπορεί να δεσμευτεί η Χρυσή Αυγή.

Ό,τι και να κάνει η αριστερή Κυβέρνηση, η οποία συγκαλύπτει τους τρομοκράτες, όπως με ντοκουμέντα και με στοιχεία απέδειξα και όχι με αφορισμούς, όπως κάνει ο Υπουργός, εγγυάται η Χρυσή Αυγή ότι θα οδηγηθούν ενώπιον της δικαιοσύνης όλοι αυτοί οι εγκληματίες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Είναι φανερό ότι αξιοποιούν τις δημοκρατικές διαδικασίες αυτοί που υπονομεύουν τη δημοκρατία. Κάνουμε κριτική όλοι μέσα σε αυτόν τον χώρο, αλλά κάνουμε κριτική για να βελτιώσουμε τη δημοκρατία, να βελτιώσουμε τους κοινοβουλευτικούς θεσμούς, να βελτιώσουμε τη λειτουργία των δημοκρατικών θεσμών. Όμως, κάποιοι κάνουν κριτική για να υπονομεύσουν τη δημοκρατία και τους κοινοβουλευτικούς θεσμούς. Και δεν μπορούν να είναι τιμητές της δημοκρατίας και των θεσμών οι υπονομευτές της.

Από εκεί και πέρα, οι δημοκρατίες, ξέρετε, μερικές φορές αργούν. Και το ξέρει καλά αυτό η Χρυσή Αυγή, γιατί ξέρει την ιστορία και τον Μάη του ’45. Οι δημοκρατίες αργούν, αυτές οι δημοκρατίες που ο εμπνευστής τους τις κατηγορούσε «πλαδαρές». Και χρησιμοποιώ τον όρο που χρησιμοποίησε ο εμπνευστής τους. Όμως, αυτές οι πλαδαρές δημοκρατίες φάνηκε ότι ήταν -και είναι- πιο αποτελεσματικές στο να εδραιωθούν οι δημοκρατικοί θεσμοί, στο να εδραιωθούν οι κυριαρχίες και να μην επικρατήσουν οι απολυταρχικοί θεσμοί και τα απολυταρχικά κράτη.

Από εκεί και πέρα, στο θέμα των Εξαρχείων, είδατε πόσο αποτελεσματική φάνηκε και μετά από τριάντα χρόνια, απ’ ό,τι οι ίδιοι οι αστυνομικοί λένε, η Ελληνική Αστυνομία. Με συστηματικό και χειρουργικό τρόπο έπιασε ένα μεγάλο μέρος της μαφίας των ναρκωτικών. Και αυτό δεν ήταν επιχείρηση μόνο μιας ημέρας. Και θα το δείτε αυτό στη συνέχεια.

Από αυτήν την πλευρά, της Χρυσής Αυγής, δεν λέει κανένας τίποτα γι’ αυτό, γιατί θέλουν να ψαρεύουν, όπως είπα πριν, στα θολά νερά. Τους συμφέρει να έχουμε καταστάσεις έντασης, για να ψαρεύουν ακριβώς εκεί και να δημιουργούν τις δικές τους καταστάσεις υπονόμευσης. Αυτό δεν θα το επιτρέψουμε και πιστεύω δεν θα το επιτρέψει και το μεγαλύτερο μέρος αυτού του Κοινοβουλίου. Διότι, εδώ, πρέπει να στηρίξουμε τις συνθήκες εκείνες που δημιουργούν ασφάλεια και όχι τις συνθήκες εκείνες που προκαλούν ασφάλεια και υπονομεύουν τη δημοκρατία.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την πέμπτη με αριθμό 1095/5-7-2016 ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την τοποθέτηση της κυρίας Τσουκαλά στη θέση της Αντιπροέδρου του Κέντρου Μελετών Ασφαλείας.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω, θα ήθελα να πω ότι χθες, κατά τη διάρκεια των λεκτικών αντιπαραθέσεων, είπατε ότι θα με πετάξετε έξω από την Αίθουσα. Νομίζω ότι η έκφραση σας, κύριε Πρόεδρε, ήταν πολύ λάθος.

**ΠΡΟΕΔΡΕΥΩΝ (Νικήτας Κακλαμάνης):** Δεν είπα αυτό. Είπα ότι θα κάνω χρήση του Κανονισμού αποχώρησης από την Αίθουσα.

**ΗΛΙΑΣ ΠΑΝΑΓΙΩΤΑΡΟΣ:** Όχι, ακριβώς αυτή ήταν η έκφρασή σας. Μπορείτε να το δείτε στα Πρακτικά αυτό.

**ΠΡΟΕΔΡΕΥΩΝ (Νικήτας Κακλαμάνης):** Και δεν μετανιώνω που το είπα.

**ΗΛΙΑΣ ΠΑΝΑΓΙΩΤΑΡΟΣ:** Δεύτερον, είπατε ότι εντός αυτής της Αιθούσης δεν γίνονται δηλώσεις μετάνοιας ή κάπως αλλιώς.

Το ερώτημα ήταν σαφέστατο και δεν απαντήθηκε, αν δηλαδή υποστηρίζει ο εν λόγω Βουλευτής, ο κ. Ζεϊμπέκ Χουσεΐν ότι υπάρχει τουρκική μειονότητα ή όχι στη Θράκη, κάτι το οποίο έκανε γαργάρα, γιατί ξέρουν όλοι πολύ καλά τη θέση του. Τέλος πάντων.

Κύριε Υπουργέ, τον Μάιο του 2016 διορίσατε την κ. Τσουκαλά Αναστασία, εγκληματολόγο, ως Αντιπρόεδρο του Κέντρου Μελετών Ασφαλείας του Υπουργείου Εσωτερικών. Δουλειά της είναι να εκπονεί διάφορες μελέτες σχετικά με πολιτικές ασφαλείας του Υπουργείου, καθώς και στο να δίνει συμβουλές.

Αν ανατρέξουμε λίγο πιο πίσω στο πρόσφατο παρελθόν, σε σειρά διαλέξεών της το 2013 η κ. Τσουκαλά στη Σχολή της Ελληνικής Αστυνομίας είχε καταγγείλει φασιστικές θέσεις δοκίμων αξιωματικών και επέμενε γι’ αυτές τις καταγγελίες της. Διετάχθη προκαταρκτική διοικητική εξέταση, βγήκε ένα πόρισμα ότι δεν υπάρχει τίποτα απολύτως, η υπόθεση ετέθη στο αρχείο, αλλά αυτή επέμενε.

Μετά από λίγο καιρό, λίγους μήνες, τον Δεκέμβριο του 2014, είδαμε τι εννοεί «φασιστικές διαθέσεις» και τα πολιτικά της πιστεύω, τα οποία δεν μπορούσε να τα κρύψει, όταν συμπαρίστατο στους γονείς του Ρωμανού, του Μιχαηλίδη και του Μπουρζούκου σε διάφορα θέματα, τα οποία είχαν οι εν λόγω τρεις. Η κ. Τσουκαλά διαμαρτυρήθηκε για τη μη χορήγηση αδειών.

Βλέπουμε ότι είναι μια στρατευμένη –και μάλιστα το λέμε πολύ light, πολύ ελαφρά- στον χώρο της Αριστεράς.

Πιστεύετε εσείς ότι η εν λόγω κυρία θα μπορέσει να λειτουργήσει αμερόληπτα και αδέκαστα στο σημαντικότατο πόστο, στο οποίο την έχετε τοποθετήσει, σχετικά με ζητήματα ασφαλείας; Η ερώτηση είναι μία και συγκεκριμένη.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, η ερώτηση δεν είναι ερώτηση και δεν είναι και επίκαιρη. Ποιο είναι το ζήτημα; Τι λέει ο κ. Παναγιώταρος; Είναι ακατάλληλη η κ. Τσουκαλά;

Η κ. Τσουκαλά είναι Αναπληρώτρια Καθηγήτρια Εγκληματολογίας στο Πανεπιστήμιο Paris XI, είναι ερευνήτρια του πανεπιστημίου Paris V-Sorbonne και είναι και εξωτερικός συνεργάτης του Recherche Centre for Studies of Conflicts στη Γαλλία και σε πολλά άλλα ινστιτούτα.

Από πενταετίας διδάσκει, είναι καθηγήτρια στις Σχολές της Αστυνομικής Ακαδημίας. Ήταν Αντιπρόεδρος του διοικητικού συμβουλίου του Κέντρου Μελετών Ασφάλειας και τον προηγούμενο χρόνο. Ανανεώθηκε πρόσφατα η θητεία της, όταν έγινε μια ανανέωση των μελών του διοικητικού συμβουλίου. Είναι ειδική, επομένως, σε θέματα αντεγκληματικής πολιτικής, είναι ειδική σε θέματα συρράξεων και είναι ειδική σε θέματα ασφάλειας.

Ζήτησα τη γνώμη της επιστημονικής κοινότητας. Η επιστημονική κοινότητα είπε τα καλύτερα λόγια. Έχει τεράστια εμπειρία και έχει τεράστια εμπειρία και σ’ αυτόν τον χώρο των σχολών της Ελληνικής Αστυνομίας και του χώρου του ΚΕΜΕΑ.

Από εκεί και πέρα, αν ο κ. Παναγιώταρος είναι νοσταλγός του ελέγχου των πολιτικών φρονημάτων, λυπάμαι, αλλά εγώ δεν θα μπω σ’ αυτήν την αναζήτηση των πολιτικών φρονημάτων των καθηγητών και των μελών των επιστημονικών συμβουλίων. Εμένα με ενδιαφέρει το επιστημονικό έργο και μόνο το επιστημονικό έργο, που εκτελείται στο πλαίσιο του ΚΕΜΕΑ και με αυτήν την αντίληψη επελέγη και με βάση την προϊστορία της σ’ αυτόν τον χώρο και την επιστημονική της κατάρτιση.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, είπατε ότι είναι ειδική σε θέματα αντεγκληματικής πολιτικής. Πώς; Υπερασπιζόμενη τρομοκράτες και εγκληματίες; Είπατε ότι δεν ελέγχετε τα πολιτικά της φρονήματα ή κανενός τα πολιτικά φρονήματα. Όταν η ίδια εξέφραζε απόψεις εντός της Σχολής της Ελληνικής Αστυνομίας και προσπαθούσε να σπιλώσει και να στιγματίσει όλους τους δόκιμους, οι οποίοι βρίσκονταν εντός αυτής της Σχολής, πιστεύετε ότι αυτό είναι κάτι που δείχνει ότι κάνει αδέκαστα, αμερόληπτα τη δουλειά της;

Εν τέλει, αφού είναι και στο Κέντρο Μελετών, είναι μελέτη της κ. Τσουκαλά οι δηλώσεις σας στο να συζητήσετε «με τις διάφορες συλλογικότητες»; Έτσι βαφτίζουμε τώρα τους εγκληματίες των Εξαρχείων.

Ενδεχομένως ξέρετε καλύτερα και από εμένα ότι οι κάτοικοι των Εξαρχείων τις τρέμουν αυτές τις συλλογικότητες. Δεν τολμούν να ανοίξουν το στόμα τους. Με γυρισμένες πλάτες τούς βλέπουμε κάθε τόσο σε μέσα μαζικής ενημέρωσης ή αλλού να προσπαθούν να πουν τι συμβαίνει.

Και δεν είναι μόνο η αλβανική μαφία που πολύ καλώς πράξατε και την εξαρθρώσατε, είναι και πολλές άλλες μαφίες εκεί. Είναι κάτι το οποίο συνεχίζεται πολλά χρόνια τώρα. Αλλά, βλέπετε αυτή είναι η «ιερή αγελάδα», την οποία δεν τολμάει να αγγίξει κανείς.

Αλήθεια, η κ. Τσουκαλά θα πληρώσει τα σπασμένα των ιδεολογικών της φίλων στο Αριστοτέλειο Πανεπιστήμιο Θεσσαλονίκης; Γιατί το ελληνικό δημόσιο θα πληρώσει 40 χιλιάδες ευρώ. Ή η κ. Τσουκαλά εκπόνησε μελέτη, όπως είπατε σε προηγούμενη απάντησή σας σε μια απλή ερώτηση που είχαμε κάνει σχετικά με την κατάληψη ενός ξενοδοχείου που ανήκει σε κάποιον μέσα στα Εξάρχεια και απαντήσατε ότι έχει γίνει μήνυση κατ’ αγνώστων. Μα, ποιοι άγνωστοι; Αφού ήταν μέσα! Δεν ήταν άγνωστοι, ήταν γνωστότατοι, πιο γνωστοί δεν γίνεται. Ή η κ. Τσουκαλά σας εκπονεί μελέτες στο ότι –αφού όλα είναι καλά στα Εξάρχεια- καλύτερα να κλείνουν οι δημόσιες υπηρεσίες, να κλείνει το Ταχυδρομείο, αφού κάθε μέρα το βανδάλιζαν και το διέλυαν; Η κ. Τσουκαλά σας εκπονεί όλες αυτές τις μελέτες, ώστε να αλλάζουν τα δρομολόγια των μέσων μαζικής μεταφοράς και να μην περνάνε μπροστά από το Πολυτεχνείο, γιατί τα καίνε;

Αν είναι δυνατόν! Αφού, λοιπόν, δεν θέλετε να δούμε τα πολιτικά της πιστεύω, που η ίδια τα διατρανώνει με το να κυνηγάει τους δόκιμους της Σχολής της Αστυνομίας, τότε στην πράξη οι μελέτες της μάλλον είναι για τα σκουπίδια.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, δεν ξέρω εάν η κ. Τσουκαλά είναι ανεπιθύμητη στους κύκλους της Χρυσής Αυγής. Συγγνώμη, αλλά ξέχασα να υποβάλω το βιογραφικό της για έγκριση στη Χρυσή Αυγή ή να ζητήσω κάποιον θεωρητικό του «Mein Kampf».

Για να τελειώνουμε με το θέμα της κ. Τσουκαλά, έτσι έκρινα, έτσι αποφάσισα και δεν μπορείτε να είστε τιμητές των διαδικασιών επιλογής των μελών του ΚΕΜΕΑ, όσο εγώ είμαι Υπουργός.

**ΗΛΙΑΣ ΠΑΝΑΓΙΩΤΑΡΟΣ:** Εκ του αποτελέσματος κρίνουμε.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τα αποτελέσματα τα βλέπετε, έστω και αν κάνετε ότι δεν τα βλέπετε, γιατί δεν σας συμφέρουν ή θέλετε να περνάτε τη δική σας αντίληψη της υπονόμευσης. Τα αποτελέσματα θα τα δείτε σε πολλές κατευθύνσεις και σε χώρους που είναι πολύ κοντά στις αντιλήψεις σας.

Επομένως, μην «ξύνεστε στη γκλίτσα του τσοπάνη», γιατί ξέρετε πόσο χειρουργικά, πόσο επιστημονικά και πόσο συστηματικά ενεργεί η Αστυνομία, της οποίας τα μέλη πιστεύουν στη δημοκρατία, πιστεύουν στο Σύνταγμα, πιστεύουν στους νόμους. Και ας μείνω εδώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τελευταία ερώτηση προς τον κ. Τόσκα, την έκτη με αριθμό 1120/11-7-2016 επίκαιρη ερώτηση δεύτερου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, θα μου επιτρέψετε μέσα σε ένα λεπτό να σας δώσω μια εικόνα, η οποία θα ενισχύσει την ουσία της ερώτησης, αλλά και θα ευαισθητοποιήσει την ανθρώπινη πλευρά σας, η οποία θα παίξει επικουρικό ρόλο στην ιδιότητά σας, με την οποία αναλαμβάνετε την ευθύνη να δίνετε λύσεις κάτω από οποιεσδήποτε συνθήκες, αλλά και να δημιουργείτε τις καλύτερες για τη χώρα συνθήκες.

Κύριε Υπουργέ, στις 6 Ιουλίου 1997, στις 15.35΄ χτυπάει το τηλέφωνο της Πυροσβεστικής Υπηρεσίας και λέει ότι το Σέιχ Σου καίγεται. Στις 15.50΄ από την Αερολέσχη Θεσσαλονίκης απογειώνεται ένα αεροπλάνο και γνωστοποιεί ότι πράγματι υπάρχουν τέσσερις εστίες φωτιάς στον κέδρινο λόφο. Στις 16.00΄ η ώρα οι αρμόδιες υπηρεσίες κινητοποιούνται. Στις 17.30΄ η ώρα οι πρώτες φωτιές φτάνουν στα σπίτια, οι κάτοικοι διαμαρτύρονται, γιατί δεν βλέπουν κανένα ιπτάμενο μέσο. Στις 17.40΄ η Νομαρχία γνωστοποιεί ότι όλα τα ιπτάμενα μέσα είναι καθηλωμένα στο έδαφος, λόγω βλάβης. Στις 18.45΄ καίγεται ο υποσταθμός της ΔΕΗ, γίνεται μπλακ άουτ σε όλη την πόλη. Όλη η πόλη οδηγείται στον πανικό, δεν έχει πληροφόρηση, δεν έχει ρεύμα. Στις 18.50΄ το πρώτο αεροπλάνο περνάει πάνω από το Σέιχ Σου. Στις 20.30΄ μπαίνει σε εφαρμογή το σχέδιο «ΞΕΝΟΚΡΑΤΗΣ» και διακόσιοι φαντάροι χωρίς εξοπλισμό κάθονται απλά και κοιτούν τη φωτιά.

Όλα αυτά, κύριε Υπουργέ, θα έπρεπε να μας δείξουν είκοσι χρόνια μετά, εκείνο το βράδυ που η Θεσσαλονίκη καιγόταν και η κυβέρνηση στην Αθήνα απλά κοιτούσε, ότι κάτι έπρεπε να έχουμε μάθει.

Παρ’ όλα αυτά, πριν από χρόνια ξεκίνησε να γίνεται ένα έργο στο δάσος του Σέιχ Σου, ένα έργο πυροπροστασίας ουσιαστικά του δάσους, ένα έργο που αυτή τη στιγμή δεν το παραλαμβάνει η Πυροσβεστική Υπηρεσία, ένα έργο που δεν λειτουργεί, με αποτέλεσμα να υπάρχει πάρα πολύ μεγάλος κίνδυνος για το μοναδικό περιαστικό δάσος που έχει η πόλη.

Η ερώτησή μου είναι, κύριε Υπουργέ, γιατί δεν το παραλαμβάνει η Πυροσβεστική Υπηρεσία; Γιατί δεν λειτουργεί το έργο; Ποιος ευθύνεται γι’ αυτό; Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Πάμε σε πιο «ήρεμα νερά», κύριε Τόσκα.

Ορίστε, έχετε τον λόγο, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Σας ευχαριστώ, κύριε Σαρίδη.

Θα σας εξομολογηθώ κάτι. Όταν πρωτοκάνατε την ερώτηση, σκέφθηκα ότι είναι μια πολύ παλιά ιστορία. Επομένως, τι ψάχνουμε; Όμως καλά κάνατε που υποβάλατε αυτήν την ερώτηση. Ψάχνοντας τα πράγματα, βλέπω ότι η ερώτησή σας μας αναγκάζει να βγάλουμε διδάγματα από το πώς γίνονταν οι δημόσιες δαπάνες, πώς γίνονταν τα διάφορα έργα πυροπροστασίας, έτσι ώστε τουλάχιστον να αποφύγουμε τα ίδια λάθη.

Το 1997 πράγματι η Θεσσαλονίκη υπέστη αυτήν την τεράστια καταστροφή στο δάσος του Σέιχ Σου. Εσείς τα ξέρετε καλύτερα, γι’ αυτό διορθώστε με, αν κάνω λάθος. Από τα είκοσι πέντε χιλιάδες στρέμματα, τα μισά, το 55%, κάηκε εκείνον τον Ιούλιο το 1997. Ας ελπίσουμε ότι δεν θα ξαναδούμε τέτοιες καταστροφές. Αποφασίστηκε να γίνει μια σειρά έργων προκειμένου να αποφευχθούν παρόμοιες καταστροφές στο μέλλον.

Το 2001 ξεκίνησαν αυτά τα έργα –περίπου έντεκα στον αριθμό-, ανάμεσα στα οποία ήταν και ένα έργο για τον εντοπισμό πυρκαγιών με τη χρήση γεωγραφικών συστημάτων πληροφοριών, δηλαδή με κάμερες, με διάφορα άλλα ηλεκτρονικά συστήματα, που θα εντόπιζαν έγκαιρα και θα ειδοποιούσαν την Πυροσβεστική Υπηρεσία για τον επερχόμενο κίνδυνο.

Το 2010 τελείωσε αυτό το έργο, οπότε υποτίθεται ότι έπρεπε να παραληφθεί, όπως βλέπω εδώ και από ερώτηση σε κοινοβουλευτικό έλεγχο που είχε γίνει τότε από τον κ. Καράογλου, στον οποίον απάντησε ο κ. Σηφουνάκης. Έπρεπε, λοιπόν, να παραληφθεί το 2010. Γιατί δεν παραλήφθηκε αυτό το έργο; Τι γινόταν τότε;

Η περιφέρεια –αρκετές περιφέρειες, αλλά πάμε στη συγκεκριμένη- έκανε διάφορα έργα, έκανε το συγκεκριμένο έργο ερήμην της Πυροσβεστικής Υπηρεσίας. Δεν ενημερώθηκε η Πυροσβεστική Υπηρεσία ούτε για να δώσει προδιαγραφές ούτε για να συνεργαστεί. Επομένως, πώς θα μπορούσε η Πυροσβεστική Υπηρεσία να παραλάβει ένα έργο στο οποίο δεν είχε πει τη γνώμη της, δεν είχε συμβάλλει στο να είναι αποτελεσματικότερο;

Στο πλαίσιο αυτού του έργου αγοράστηκαν αρκετές κάμερες. Με πληροφορούν ότι τοποθετήθηκε ένας μικρός αριθμός καμερών, γύρω στις επτά, από τις οποίες σήμερα άλλες έχουν καταστραφεί, ενώ άλλες έχουν χαθεί και έχουν χαθεί και τα παρελκόμενα των καμερών, δηλαδή καλώδια και λοιπά.

Επομένως, είμαστε σε αυτή τη δύσκολη κατάσταση. Έχουμε μπροστά μας ένα έργο που έπρεπε να έχει παραληφθεί το 2010. Δεν παραλήφθηκε και απ’ ό,τι φαίνεται -δεν έχω βέβαια όλα τα στοιχεία εκείνης της εποχής- καλώς δεν παραλήφθηκε από την Πυροσβεστική Υπηρεσία, γιατί και δεν ήταν πλήρες και δεν ήταν σύμφωνο με τις προδιαγραφές της. Στη συνέχεια χάθηκαν ή καταστράφηκαν διάφορα υλικά και καταλαβαίνετε ότι αυτό δημιουργεί πρόβλημα στη σημερινή αποδοχή, στη σημερινή παραλαβή αυτού του έργου από την Πυροσβεστική Υπηρεσία.

Και τι κάνουμε τώρα, θα μου πείτε;

**ΠΡΟΕΔΡΕΥΩΝ (Νικήτας Κακλαμάνης):** Θα τα πείτε στη δευτερολογία σας, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επειδή κατάλαβα ότι προς τα εκεί το πηγαίνατε, γι’ αυτό είπα στον Υπουργό να το αφήσει για τη δευτερολογία.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Τι κάνουμε τώρα; Όπως είπα στην πρωτολογία μου, η θέση του Υπουργού είναι να δίνει λύσεις και να δημιουργεί και τις κατάλληλες συνθήκες ουσιαστικά για να μπορέσει να δώσει λύσεις.

Κύριε Υπουργέ, είναι δεδομένο ότι τα ιπτάμενα μέσα πυρόσβεσης που έχουμε αυτή τη στιγμή στη χώρα, δεν φτάνουν. Αν ξεσπάσουν φωτιές εντάσεως όπως της Χίου παράλληλα στην Ελλάδα, θα καεί ο τόπος.

Έχω εδώ πάρα πολλές ερωτήσεις από συναδέλφους από διάφορα κόμματα, από την Ένωση Κεντρώων, από το Ποτάμι, από τη Νέα Δημοκρατία, τις οποίες καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι ερωτήσεις αυτές ουσιαστικά ζητούν να μάθουν και από το Υπουργείο Εθνικής Άμυνας και από το Υπουργείο το δικό σας, για την πληρότητα την οποία έχουμε σε ιπτάμενα μέσα. Είναι λίγα. Αυτή είναι η πραγματικότητα. Θέλετε, λόγω των μνημονιακών μας υποχρεώσεων, που δεν μπορούμε να προχωρήσουμε σε αγορά εξοπλισμού; Είναι λίγα.

Από την άλλη πλευρά, έχουμε ένα περιαστικό δάσος στη Θεσσαλονίκη, όπως και όλα τα δάση της χώρας, το οποίο είναι πλούτος, είναι μια πηγή πλούτου και πρέπει να τα προστατέψουμε. Δεν αντικαθίσταται εύκολα αυτή η πηγή πλούτου άμα χαθεί.

Πού θέλω να καταλήξω; Έχουμε, όχι μόνο στη Θεσσαλονίκη, αλλά πρέπει να έχουμε και σε άλλες περιοχές της Ελλάδας, τέτοιου είδους έργα, τα οποία έχουν γίνει. Δεν ξέρω αν δουλεύουν, αλλά με πολύ μικρά κονδύλια, τα οποία δεν ξέρω ποιον θα επιβαρύνουν, αν θα βαρύνουν τον εργολάβο ή αν θα βαρύνουν το ελληνικό δημόσιο -τόσο λεφτά δίνουμε- μπορούν ουσιαστικά να ενεργοποιηθούν. Μπορούμε να προχωρήσουμε.

Πρόκειται για έργο παρακολούθησης. Όπως πολύ σωστά είπατε, οι συγκεκριμένες κάμερες ήταν υψηλής ευκρίνειας και μπορούσαν να «χτενίσουν» όλο το δάσος. Οποιαδήποτε εστία φωτιάς, εκείνη τη στιγμή, θα μπορούσαν να την πιάσουν οι κάμερες και να δοθεί απευθείας ο συναγερμός.

**ΠΡΟΕΔΡΕΥΩΝ (Νικήτας Κακλαμάνης):** Γι’ αυτό και τις έκλεψαν, επειδή ήταν υψηλής ευκρίνειας.

**ΙΩΑΝΝΗΣ ΣΑΡΙΔΗΣ:** Ναι. Όμως τα χρήματα δόθηκαν. Αυτή είναι η πραγματικότητα. Και όπως παρά πολύ καλά γνωρίζουμε, το μεγαλύτερο ποσό χρηματοδότησης δόθηκε από την Ευρωπαϊκή Ένωση.

Κύριε Υπουργέ, πιστεύω, από τη δικιά μου την πλευρά, ότι έχετε τη δυνατότητα, σε συνεργασία με τα άλλα Υπουργεία -και εδώ ουσιαστικά φαίνεται η συνεργασία της Κυβέρνησης μεταξύ της-, να δώσετε λύση πάνω σε αυτό το μεγάλο πρόβλημα, το οποίο καίει την πόλη της Θεσσαλονίκης. Αν χαθεί το δάσος δεν υπάρχει κάτι να το αναπληρώσει, με τίποτα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εγώ, κύριε Σαρίδη, δεν είμαι από αυτούς οι οποίοι βρίσκουν μια προβληματική κατάσταση, ρίχνουν το ανάθεμα στους προηγούμενους και κάθονται ήσυχα στην καρέκλα τους. Πιστεύω ότι πρέπει να διορθώνουμε ό,τι στραβό έγινε, προκειμένου να βελτιώσουμε τις διάφορες καταστάσεις, στην προκειμένη περίπτωση την πυροπροστασία στο Σέιχ Σου.

Εάν αυτές οι κάμερες –δεν ξέρω τι λείπει και τι δεν λείπει από όλα αυτά τα υλικά- τοποθετηθούν από την περιφέρεια, η Πυροσβεστική Υπηρεσία θα εξετάσει τη δυνατότητα κάλυψης, έστω μερικής, των αναγκών πυροπροστασίας του Σέιχ Σου.

Σκοπός μας είναι να συμβάλλουμε με ό,τι υπάρχει, όπως συμβάλλουμε με τα παλαιά αεροπλάνα του ’74, όπως συμβάλλουμε με τα παλιά πυροσβεστικά αυτοκίνητα, παρά τα τεράστια προβλήματα που υπάρχουν στον εξοπλισμό. Είδατε τελευταία το πόσο αποτελεσματική ήταν, κυρίως λόγω της καλής οργάνωσης και συντονισμού, η επιχείρηση πυρόσβεσης στην Εύβοια.

Για τον επόμενο χρόνο θα πρέπει να εξετάσουμε –και θα πρέπει να εξετάσουμε εδώ με σοβαρή συζήτηση, με συναίνεση- τα τεράστια προβλήματα που έχουν συγκεντρωθεί και το πώς μπορούμε να τα αντιμετωπίσουμε.

Ήδη εμείς τα εξετάζουμε -δεν έχουμε πολύ χρόνο μπροστά μας μέχρι το επόμενο καλοκαίρι- γιατί πράγματι δεν μπορούμε να προχωρήσουμε έτσι όπως προχωράμε μέχρι τώρα, με τις τεράστιες ελλείψεις ή σπρώχνοντας τα προβλήματα κάτω από το χαλί. Θα χρειαστούν συναινέσεις, θα χρειαστεί επιστημονική γνώση, θα χρειαστεί συζήτηση. Και πιστεύω όλες οι πλευρές μέσα σε αυτόν τον χώρο να συμβάλλουν προς αυτήν την κατεύθυνση. Σας απάντησα, λοιπόν, για το Σέιχ Σου.

Σας απαντώ τώρα και για τη μελλοντική πορεία…

**ΙΩΑΝΝΗΣ ΣΑΡΙΔΗΣ:** Επίσης, κύριε Υπουργέ, δεν μου απαντήσατε στο εξής: Αν η περιφέρεια βάλει τις κάμερες, θα εξετάσετε το ενδεχόμενο να δούμε το έργο;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα εξετάσουμε το ενδεχόμενο να δούμε το έργο, αλλά δεν ξέρουμε αυτήν τη στιγμή τι λείπει, τι δεν λείπει και τι γίνεται. Θα πρέπει να έρθουμε άμεσα σε επαφή με την περιφέρεια για να δούμε πώς μπορούμε να αντιμετωπίσουμε το πρόβλημα.

**ΙΩΑΝΝΗΣ ΣΑΡΙΔΗΣ:** Θα βοηθήσουμε και εμείς σε αυτό, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ πολύ, κύριε Σαρίδη.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Θα ήθελα να ευχηθώ καλές διακοπές στους κοινοβουλευτικούς συντάκτες, στους εργαζομένους στη Βουλή, στους άνδρες και τις γυναίκες της Ελληνικής Αστυνομίας, που μας προσέχουν, αλλά και στους συναδέλφους μου!

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12.05΄ λύεται η συνεδρίαση για τη Δευτέρα 29 Αυγούστου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**